text:
και παρουσιάζονται συνοπτικά στον πίνακα 1.
 2.2.3. Ορισμός της αρχής επαλήθευσης και των οντοτήτων επαλήθευσης
 Στο πλαίσιο της παρούσας συμφωνίας, η αρχή επαλήθευσης απαρτίζεται από τις υπηρεσίες προστασίας των δασών κάθε επιπέδου, δηλαδή την κεντρική υπηρεσία προστασίας δασών (κεντρική ΥΠΔ) που υπάγεται στη Διοίκηση δασών του Βιετνάμ (VNFOREST), η οποία υπάγεται στο υπουργείο Γεωργικής και Αγροτικής Ανάπτυξης (ΥΓΑΑ), και την επαρχιακή υπηρεσία προστασίας δασών (επαρχιακή ΥΠΔ), συμπεριλαμβανομένων των επαρχιακών και περιφερειακών γραφείων της ΥΠΔ (εφεξής «τοπική ΥΠΔ»).
 Οι οντότητες επαλήθευσης είναι κρατικοί οργανισμοί και αρχές τοπικής αυτοδιοίκησης, ή άλλες μονάδες, οργανισμοί ή άτομα βάσει της εθνικής νομοθεσίας, τα οποία είναι επιφορτισμένα με την ευθύνη της ανάπτυξης, της επαλήθευσης και της έγκρισης των στοιχείων ελέγχου στον τομέα τους, όπως καθορίζονται στα προσαρτήματα 1Α και 1Β του παρόντος παραρτήματος και παρουσιάζονται συνοπτικά στον πίνακα 1.
 2.3. Αναγνώριση από το VNTLAS των συστημάτων εθελοντικής πιστοποίησης και εθνικής πιστοποίησης
 Ένα σύστημα εθελοντικής πιστοποίησης είναι ένας μη κανονιστικός μηχανισμός με βάση την αγορά που υπόκειται σε αξιολόγηση τρίτου.
 Ένα σύστημα εθνικής πιστοποίησης είναι ένας εθελοντικός ή κανονιστικός μηχανισμός που βασίζεται σε ένα καθορισμένο σύνολο κριτηρίων που υπόκειται σε αξιολόγηση και παρακολούθηση από την κυβέρνηση.
 Τα αναγνωρισμένα συστήματα εθελοντικής πιστοποίησης και εθνικής πιστοποίησης λαμβάνονται υπόψη ως συμπληρωματικό στοιχείο ελέγχου για την επαλήθευση βάσει του κινδύνου των εισαγωγών ξυλείας, όπως ορίζεται στο τμήμα 6.3.7. Η εισαγόμενη ξυλεία που συνοδεύεται από άδεια FLEGT ή άδεια CITES αναγνωρίζεται αυτόματα ως νόμιμη, όπως ορίζεται στο τμήμα 6.3.7.
 Το Βιετνάμ αξιολογεί τα συστήματα εθελοντικής πιστοποίησης και εθνικής πιστοποίησης βάσει των απαιτήσεων του συστήματος VNTLAS και αποφαίνεται σχετικά με την κατάρτιση ενός καταλόγου συστημάτων πιστοποίησης, τα οποία κοινοποιούνται στην κοινή επιτροπή εφαρμογής (ΚΕΕ) της συμφωνίας προς ενημέρωσή της.
 Η αξιολόγηση των συστημάτων εθελοντικής πιστοποίησης και εθνικής πιστοποίησης διενεργείται βάσει μεθοδολογίας που εγκρίνεται από αμφότερα τα μέρη στην ΚΕΕ, ενώ η μεθοδολογία είναι έτοιμη πριν από την κοινή αξιολόγηση του VNTLAS (παράρτημα VII). Στη διάρκεια της εφαρμογής, ο κατάλογος αναγνωρισμένων συστημάτων μπορεί επίσης να αξιολογείται εκ νέου, να επικαιροποιείται και να κοινοποιείται στην ΚΕΕ
 3. ΟΡΙΣΜΟΣ ΤΗΣ ΝΟΜΙΜΟΤΗΤΑΣ
 Στον ορισμό της νομιμότητας (ΟΝ) καθορίζονται οι βασικές απαιτήσεις της ισχύουσας νομοθεσίας σχετικά με την ξυλεία στο Βιετνάμ, όπως παρουσιάζονται στο παράρτημα III.
 Ο ΟΝ βασίζεται στους ισχύοντες κανόνες και τη νομοθεσία και έχει αναπτυχθεί μέσω διαβούλευσης με την κυβέρνηση και ενδιαφερόμενα μέρη του ιδιωτικού τομέα και της κοινωνίας των πολιτών του Βιετνάμ.
 Μετά την επικύρωση της παρούσας συμφωνίας, το Βιετνάμ κοινοποιεί στην Ένωση τυχόν αλλαγές που αφορούν τα στοιχεία ελέγχου ή τις παραπομπές σε νομοθετικές διατάξεις στον ΟΝ μέσω της ΚΕΕ, και η ΚΕΕ εξετάζει την έκταση των αλλαγών και τις επιπτώσεις στον ΟΝ τουλάχιστον κάθε διετία στη διάρκεια της εφαρμογής της παρούσας συμφωνίας, όπως ορίζεται στο παράρτημα IX.
 Το Βιετνάμ δημοσιεύει όλες τις συναφείς νομοθετικές διατάξεις που αναφέρονται στον ΟΝ καθώς και τυχόν σχετικές τροποποιήσεις, όπως ορίζεται στο παράρτημα VIII.
 3.1. Δομή και περιεχόμενο του ορισμού της νομιμότητας
 Ο ΟΝ απαρτίζεται από δύο μέρη: ένα για τους οργανισμούς και ένα για τα νοικοκυριά, προκειμένου: i) να λαμβάνονται υπόψη οι διαφορές στους ισχύοντες κανονισμούς


text:
που αφορούν τις εν λόγω δύο ομάδες στόχους, ii) να λαμβάνονται υπόψη οι διαφορές στο μέγεθος της επένδυσης, καθώς και το πεδίο εφαρμογής και η ρύθμιση των δραστηριοτήτων τους, και iii) να διασφαλίζεται η συμβατότητα του ΟΝ για τις εν λόγω δύο ομάδες και να καταστεί το σύστημα VNTLAS σαφές, συγκεκριμένο και εφαρμόσιμο.
 Οι διαφορές μεταξύ του ΟΝ για τους οργανισμούς και του ΟΝ για τα νοικοκυριά προσδιορίζονται περαιτέρω στην εισαγωγή του παραρτήματος II.
 Κάθε μέρος του ΟΝ απαρτίζεται από επτά αρχές, ενώ κάθε αρχή υποδιαιρείται σε κριτήρια, δείκτες και στοιχεία ελέγχου:
 —
 Αρχή I: Η υλοτόμηση της εγχώριας ξυλείας συμμορφώνεται προς τους κανονισμούς σχετικά με τα δικαιώματα χρήσης γης, τα δικαιώματα δασικής εκμετάλλευσης, τη διαχείριση, το περιβάλλον και την κοινωνία,
 —
 Αρχή ΙΙ: Συμμόρφωση προς τους κανονισμούς σχετικά με τον χειρισμό της κατασχόμενης ξυλείας,
 —
 Αρχή ΙΙΙ: Συμμόρφωση προς τους κανονισμούς σχετικά με τις εισαγωγές ξυλείας,
 —
 Αρχή ΙV: Συμμόρφωση προς τους κανονισμούς σχετικά με τη μεταφορά και το εμπόριο ξυλείας,
 —
 Αρχή V: Συμμόρφωση προς τους κανονισμούς σχετικά με τη μεταποίηση ξυλείας
 —
 Αρχή VΙ: Συμμόρφωση προς τους κανονισμούς σχετικά με τις τελωνειακές διαδικασίες εξαγωγών,
 —
 Αρχή VII (οργανισμοί): Συμμόρφωση προς τους κανονισμούς σχετικά με τη φορολογία και τους εργαζόμενους,
 —
 Αρχή VII (νοικοκυριά): Συμμόρφωση προς τη φορολογική νομοθεσία.
 Προκειμένου να συμμορφώνονται προς τον ΟΝ, οι οργανισμοί και τα νοικοκυριά συμμορφώνονται προς όλους τους εφαρμοστέους δείκτες των επτά αρχών που επιβάλλει η αρχή επαλήθευσης και οι οντότητες επαλήθευσης, όπως ορίζονται στο τμήμα 2.2.3 και στον πίνακα 1.
 Η συμμόρφωση των δεικτών αξιολογείται με βάση τα αντίστοιχα εφαρμοστέα στοιχεία ελέγχου.
 Προκειμένου ένας δείκτης να συμμορφώνεται, πρέπει να ελέγχεται η συμμόρφωση όλων των σχετικών στοιχείων ελέγχου.
 Πίνακας 1. Κρατικοί οργανισμοί που είναι αρμόδιοι για την ανάπτυξη, την επαλήθευση και την έγκριση των στοιχείων ελέγχου στο πλαίσιο του συστήματος VNTLAS
 Αρχή και τύποι στοιχείων ελέγχου
 Αρμόδιοι οργανισμοί
 ΑΡΧΗ Ι: Η ΥΛΟΤΟΜΗΣΗ ΤΗΣ ΕΓΧΩΡΙΑΣ ΞΥΛΕΙΑΣ ΣΥΜΜΟΡΦΩΝΕΤΑΙ ΠΡΟΣ ΤΟΥΣ ΚΑΝΟΝΙΣΜΟΥΣ ΣΧΕΤΙΚΑ ΜΕ ΤΑ ΔΙΚΑΙΩΜΑΤΑ ΧΡΗΣΗΣ ΓΗΣ, ΤΑ ΔΙΚΑΙΩΜΑΤΑ ΔΑΣΙΚΗΣ ΕΚΜΕΤΑΛΛΕΥΣΗΣ, ΤΗ ΔΙΑΧΕΙΡΙΣΗ, ΤΟ ΠΕΡΙΒΑΛΛΟΝ ΚΑΙ ΤΗΝ ΚΟΙΝΩΝΙΑ,
 Δικαιώματα χρήσης γης και δικαιώματα δασικής εκμετάλλευσης
 Επαρχιακή επιτροπή, περιφερειακή επιτροπή και λαϊκή επιτροπή κοινότητας, Υπηρεσία Εθνικών Πόρων και Περιβάλλοντος, Υπηρεσία Γεωργίας και Αγροτικής Ανάπτυξης
 Εγγραφή επιχείρησης
 Υπηρεσία Σχεδιασμού και Επενδύσεων, συμβούλια διαχείρισης βιομηχανικών πάρκων/βιομηχανικών ζωνών εξαγωγών
 Βιώσιμη διαχείριση των δασών
 Υπηρεσία Γεωργίας και Αγροτικής Ανάπτυξης
 Περιβαλλοντικοί κανονισμοί
 Επαρχιακή επιτροπή, περιφερειακή επιτροπή και λαϊκή επιτροπή κοινότητας, Υπηρεσία Εθνικών Πόρων και Περιβάλλοντος
 Μετατροπή χρήσης δασικών εκτάσεων σε άλλες χρήσεις
 Επαρχιακή και περιφερειακή επιτροπή, και λαϊκή επιτροπή κοινότητας,
 Έλεγχος της αλυσίδας εφοδιασμού
 Υπηρεσίες προστασίας δασών, Λαϊκή Επιτροπή Κοινότητας
 ΑΡΧΗ II: ΣΥΜΜΟΡΦΩΣΗ ΠΡΟΣ ΤΟΥΣ ΚΑΝΟΝΙΣΜΟΥΣ ΣΧΕΤΙΚΑ ΜΕ ΤΟΝ ΧΕΙΡΙΣΜΟ ΚΑΤΑΣΧΟΜΕΝΗΣ ΞΥΛΕΙΑΣ
 Χειρισμός και πλειστηριασμός κατασχεθέντων περιουσιακών στοιχείων
 Υπουργείο Οικονομικών· Επαρχιακή και περιφερειακή επιτροπή, και λαϊκή επιτροπή κοινότητας,
 Έλεγχος της αλυσίδας εφοδιασμού
 Υπηρεσίες προστασίας δασών
 ΑΡΧΗ III: ΣΥΜΜΟΡΦΩΣΗ ΠΡΟΣ ΤΟΥΣ ΚΑΝΟΝΙΣΜΟΥΣ ΣΧΕΤΙΚΑ ΜΕ ΤΙΣ ΕΙΣΑΓΩΓΕΣ ΞΥΛΕΙΑΣ
 Τελωνειακές διαδικασίες και κανονισμοί
 Υπουργείο Οικονομικών/Γενική υπηρεσία τελωνείων· συνοριακές τελωνειακές αρχές
 Άδειες CITES
 Διαχειριστική αρχή CITES
 Καραντίνα φυτών
 Υπηρεσία Γεωργίας και Αγροτικής Ανάπτυξης· συνοριακές τελωνειακές αρχές
 Έλεγχος της αλυσίδας εφοδιασμού
 Υπηρεσίες προστασίας δασών
 Κανονισμοί

type: contracts

jurisdiction: EU


text:
εισαγωγικού/εξαγωγικού εμπορίου ξυλείας
 Υπουργείο Βιομηχανίας και Εμπορίου
 ΑΡΧΗ ΙV: ΣΥΜΜΟΡΦΩΣΗ ΠΡΟΣ ΤΟΥΣ ΚΑΝΟΝΙΣΜΟΥΣ ΣΧΕΤΙΚΑ ΜΕ ΤΗ ΜΕΤΑΦΟΡΑ ΚΑΙ ΤΟ ΕΜΠΟΡΙΟ ΞΥΛΕΙΑΣ
 Εγγραφή επιχείρησης
 Υπηρεσία Σχεδιασμού και Επενδύσεων, συμβούλια διαχείρισης βιομηχανικών πάρκων/βιομηχανικών ζωνών εξαγωγών
 Έλεγχος της αλυσίδας εφοδιασμού
 Υπηρεσίες προστασίας δασών, Λαϊκή Επιτροπή Κοινότητας
 Κανονισμοί εγχώριου εμπορίου ξυλείας
 Υπουργείο Βιομηχανίας και Εμπορίου
 ΑΡΧΗ V: ΣΥΜΜΟΡΦΩΣΗ ΠΡΟΣ ΤΟΥΣ ΚΑΝΟΝΙΣΜΟΥΣ ΣΧΕΤΙΚΑ ΜΕ ΤΗ ΜΕΤΑΠΟΙΗΣΗ ΞΥΛΕΙΑΣ
 Εγγραφή επιχείρησης
 Υπηρεσία Σχεδιασμού και Επενδύσεων, συμβούλια διαχείρισης βιομηχανικών πάρκων/βιομηχανικών ζωνών εξαγωγών
 Περιβαλλοντικοί κανονισμοί
 Επαρχιακή επιτροπή, περιφερειακή επιτροπή και λαϊκή επιτροπή κοινότητας, Υπηρεσία Εθνικών Πόρων και Περιβάλλοντος
 Πρόληψη πυρκαγιάς και πυρόσβεση
 Πυροσβεστική επαρχίας
 Έλεγχος της αλυσίδας εφοδιασμού
 Υπηρεσίες προστασίας δασών
 Κανονισμοί για τη βιομηχανία μεταποίησης
 Υπουργείο Βιομηχανίας και Εμπορίου
 ΑΡΧΗ VI: ΣΥΜΜΟΡΦΩΣΗ ΠΡΟΣ ΤΟΥΣ ΚΑΝΟΝΙΣΜΟΥΣ ΣΧΕΤΙΚΑ ΜΕ ΤΙΣ ΤΕΛΩΝΕΙΑΚΕΣ ΔΙΑΔΙΚΑΣΙΕΣ ΕΞΑΓΩΓΩΝ
 Τελωνειακές διαδικασίες και κανονισμοί
 Υπουργείο Οικονομικών/Γενική υπηρεσία τελωνείων· συνοριακές τελωνειακές αρχές
 Άδειες CITES
 Διαχειριστική αρχή CITES
 Καραντίνα φυτών
 Υπηρεσία Γεωργίας και Αγροτικής Ανάπτυξης· συνοριακές τελωνειακές αρχές
 Έλεγχος της αλυσίδας εφοδιασμού
 Υπηρεσίες προστασίας δασών
 Κανονισμοί εισαγωγικού/εξαγωγικού εμπορίου ξυλείας
 Υπουργείο Βιομηχανίας και Εμπορίου
 ΑΡΧΗ VII (ΟΡΓΑΝΙΣΜΟΙ): ΣΥΜΜΟΡΦΩΣΗ ΠΡΟΣ ΤΟΥΣ ΚΑΝΟΝΙΣΜΟΥΣ ΣΧΕΤΙΚΑ ΜΕ ΤΗ ΦΟΡΟΛΟΓΙΑ ΚΑΙ ΤΟΥΣ ΕΡΓΑΖΟΜΕΝΟΥΣ
 ΑΡΧΗ VII (ΝΟΙΚΟΚΥΡΙΑ): ΣΥΜΜΟΡΦΩΣΗ ΠΡΟΣ ΤΗ ΦΟΡΟΛΟΓΙΚΗ ΝΟΜΟΘΕΣΙΑ
 Φορολογική νομοθεσία
 Υπουργείο Οικονομικών/Γενική υπηρεσία φορολογίας· Επαρχιακή φορολογική υπηρεσία
 Νομοθεσία για την εργασία, την υγεία και την ασφάλεια
 Υπουργείο Εργασίας, Ατόμων με Αναπηρία και Κοινωνικών Υποθέσεων· Συνδικαλιστικές ενώσεις χώρων εργασίας της Γενικής συνομοσπονδίας εργασίας
 Κοινωνικές ασφαλίσεις
 Κοινωνικές ασφαλίσεις Βιετνάμ
 4. ΑΝΑΠΤΥΞΗ, ΕΠΑΛΗΘΕΥΣΗ ΚΑΙ ΕΓΚΡΙΣΗ ΤΩΝ ΣΤΟΙΧΕΙΩΝ ΕΛΕΓΧΟΥ ΣΕ ΚΑΘΕ ΣΤΑΔΙΟ ΤΩΝ ΑΛΥΣΙΔΩΝ ΕΦΟΔΙΑΣΜΟΥ
 4.1. Ορισμός των στοιχείων ελέγχου
 Τα στοιχεία ελέγχου είναι έγγραφα που αναφέρονται στο παράρτημα II και τα οποία χρησιμοποιούνται από τους οργανισμούς και τα νοικοκυριά προκειμένου να καταδεικνύουν τη συμμόρφωσή τους προς τον αντίστοιχο δείκτη. Για λόγους αποσαφήνισης των μεθοδολογιών επαλήθευσης στο πλαίσιο του συστήματος VNTLAS, γίνεται διάκριση μεταξύ «στατικών» και «δυναμικών» στοιχείων ελέγχου, σύμφωνα με τα οριζόμενα για κάθε στοιχείο ελέγχου στο παράρτημα II.
 4.1.1. Στατικά στοιχεία ελέγχου
 Τα στατικά στοιχεία ελέγχου, όπως αναφέρονται στον ΟΝ, χρησιμοποιούνται για την επαλήθευση της συμμόρφωσης προς τη νομοθεσία της ίδρυσης και των εργασιών των οργανισμών και των νοικοκυριών στον τομέα της υλοτόμησης, της μεταποίησης, της μεταφοράς και του εμπορίου ξυλείας.
 Στατικά στοιχεία ελέγχου:
 —
 αναπτύσσονται και εγκρίνονται εφάπαξ και μπορούν να επικαιροποιούνται κατά περιόδους,
 —
 επαληθεύονται και εγκρίνονται από τις οντότητες επαλήθευσης για κάθε στοιχείο ελέγχου σε περιοδική βάση, σύμφωνα με τη νομοθεσία,
 —
 χρησιμοποιούνται ως κριτήριο στο πλαίσιο της τακτικής αξιολόγησης ΣΤΟ,
 —
 κοινοποιούνται, εάν χρειαστεί, με σκοπό να στηριχθεί η διασφάλιση της ακρίβειας των πληροφοριών και της νομιμότητας του συνόλου της ξυλείας, στην περίπτωση που οι πηγές ξυλείας είναι εγχώριες,
 —
 περιλαμβάνουν, μεταξύ άλλων, στοιχεία ελέγχου όπως η εγγραφή της επιχείρησης στα οικεία μητρώα, τα δικαιώματα χρήσης δασικών εκτάσεων, και η φορολογική, εργασιακή και περιβαλλοντική νομοθεσία.
 4.1.2. Δυναμικά στοιχεία ελέγχου
 Τα δυναμικά στοιχεία ελέγχου, όπως αναφέρονται στον ΟΝ, χρησιμοποιούνται για την επαλήθευση της συμμόρφωσης προς τη νομοθεσία της προέλευσης της ξυλείας και της ξυλείας που έχει τεθεί σε κυκλοφορία σε κάθε στάδιο της αλυσίδας εφοδιασμού. Τα δυναμικά στοιχεία ελέγχου αξιολογούνται από την αρχή επαλήθευσης και άλλες αρμόδιες οντότητες επαλήθευσης μέσω της


text:
διαδικασίας διενέργειας τακτικών και συχνών ελέγχων στην αλυσίδα εφοδιασμού ξυλείας και στο πλαίσιο της αξιολόγησης ΣΤΟ για τους οργανισμούς.
 Δυναμικά στοιχεία ελέγχου:
 —
 αναπτύσσονται και εγκρίνονται με σκοπό να καταδεικνύεται η συμμόρφωση προς τη νομοθεσία μεμονωμένων παρτίδων ξυλείας,
 —
 κοινοποιούνται, εάν χρειαστεί, με σκοπό να στηριχθεί η διασφάλιση της δέουσας επιμέλειας και χρησιμοποιούνται για την επαλήθευση της νομιμότητας μεμονωμένων παρτίδων ξυλείας στην αλυσίδα εφοδιασμού του συστήματος VNTLAS,
 —
 περιλαμβάνουν, μεταξύ άλλων, στοιχεία ελέγχου όπως οι κατάλογοι συσκευασίας ξυλείας και τα τιμολόγια, σύμφωνα με τις ρυθμίσεις του υπουργείου Οικονομικών για τους οργανισμούς που περιλαμβάνονται στον φάκελο προϊόντων ξυλείας σε κάθε στάδιο ελέγχου κρίσιμης σημασίας στην αλυσίδα εφοδιασμού,
 —
 i) επαληθεύονται και εγκρίνονται από την αρχή επαλήθευσης και άλλες αρμόδιες οντότητες επαλήθευσης με βάση τη συχνότητα και σύμφωνα με τους ισχύοντες κανονισμούς για κάθε στοιχείο ελέγχου και ii) αξιολογούνται συστηματικά στο πλαίσιο α) του ΣΤΟ, β) των ελέγχων αλυσίδας εφοδιασμού και γ) της επαλήθευσης για εξαγωγή.
 Τα στατικά και τα δυναμικά στοιχεία ελέγχου, όπως προσδιορίζονται στο παράρτημα II, μπορούν να τροποποιούνται, να συμπληρώνονται ή να αντικαθίστανται. Το παράρτημα II επικαιροποιείται και συμπληρώνεται σύμφωνα με το άρθρο 24 της παρούσας συμφωνίας.
 4.2. Ανάπτυξη των στοιχείων ελέγχου
 Η ανάπτυξη των στοιχείων ελέγχου συνίσταται στην κατάρτιση εγγράφου ή φακέλου εγγράφων από τους οργανισμούς και τα νοικοκυριά, ή τις οντότητες επαλήθευσης, σύμφωνα με τους νόμους και τους κανονισμούς του Βιετνάμ, όπως ορίζονται στο παράρτημα II και στα προσαρτήματα 1A και 1B του παρόντος παραρτήματος.
 Σύμφωνα με τις νομικές απαιτήσεις που ορίζονται στο παράρτημα II, τα στοιχεία ελέγχου μπορούν να αναπτύσσονται από τους οργανισμούς και τα νοικοκυριά που συμμετέχουν στην αλυσίδα εφοδιασμού ξυλείας ή από τις οντότητες επαλήθευσης για κάθε στάδιο της αλυσίδας εφοδιασμού ξυλείας.
 Οι αρμόδιες οντότητες που είναι επιφορτισμένες με την ανάπτυξη των στοιχείων ελέγχου προσδιορίζονται στη στήλη «Εκπονήθηκε από» των προσαρτημάτων 1A και 1B του παρόντος παραρτήματος.
 4.3. Επαλήθευση και έγκριση/πιστοποίηση των στοιχείων ελέγχου
 Η επαλήθευση και η έγκριση των στοιχείων ελέγχου πραγματοποιείται όπως περιγράφεται κατωτέρω.
 Επαλήθευση των στοιχείων ελέγχου είναι η διαδικασία ελέγχου της νομιμότητας, της εγκυρότητας και της συμμόρφωσης των στοιχείων ελέγχου μέσω ελέγχων βάσει εγγράφων ή/και φυσικών ελέγχων από τις οντότητες επαλήθευσης σύμφωνα με τους κανονισμούς που καθορίζονται στο παράρτημα II.
 Η έγκριση των στοιχείων ελέγχου από τις οντότητες επαλήθευσης συνίσταται στην αναγνώριση της συμμόρφωσης κάθε στοιχείου ελέγχου, σύμφωνα με τους κανονισμούς που καθορίζονται στο παράρτημα II και στα προσαρτήματα 1A και 1B του παρόντος παραρτήματος.
 Ο όρος «πιστοποίηση στοιχείων ελέγχου» χρησιμοποιείται για την έγκριση του καταλόγου συσκευασίας.
 Οι αρμόδιες οντότητες που είναι επιφορτισμένες με την επαλήθευση και την έγκριση των στοιχείων ελέγχου προσδιορίζονται στη στήλη «Εγκρίθηκε - πιστοποιήθηκε από» των προσαρτημάτων 1A και 1B του παρόντος παραρτήματος. Οι αρμόδιες οντότητες που είναι επιφορτισμένες με τον έλεγχο κάθε στοιχείου ελέγχου προσδιορίζονται στη στήλη «Ελέγχθηκε από» των προσαρτημάτων 1A και 1B του παρόντος παραρτήματος.
 4.4. Ευθύνες των οικείων παραγόντων
 4.4.1. Ευθύνες των οργανισμών
 1.
 Οι οργανισμοί φέρουν την ευθύνη για την ακρίβεια των πληροφοριών και τη νομιμότητα του συνόλου των πηγών ξυλείας, συμπεριλαμβανομένης της ξυλείας από εγχώριες πηγές. Όσον αφορά την εισαγόμενη


text:
ξυλεία, οι οργανισμοί επιδεικνύουν τη δέουσα επιμέλεια, όπως ορίζεται στο τμήμα 6.3.7.
 2.
 Οι οργανισμοί είναι υπεύθυνοι για την ανάπτυξη, την επαλήθευση και την έγκριση των στοιχείων ελέγχου ή είναι υπεύθυνοι να ζητούν από τις οντότητες επαλήθευσης να αναπτύσσουν, να επαληθεύουν και να εγκρίνουν τα στοιχεία ελέγχου για κάθε αγορά ξυλείας, σε κάθε σημείο της αλυσίδας εφοδιασμού.
 3.
 Όταν αγοράζουν ξυλεία από οποιαδήποτε πηγή, οι οργανισμοί ελέγχουν και τηρούν αρχεία με τα στοιχεία ελέγχου της νομιμότητας της αγορασθείσας ξυλείας.
 4.
 Οι έλεγχοι που διενεργούνται από τους οργανισμούς περιλαμβάνουν την επιβεβαίωση της εγκυρότητας, της γνησιότητας και της συμμόρφωσης του φακέλου προϊόντων ξυλείας, συμπεριλαμβανομένης της αντιστοιχίας με την ξυλεία, προκειμένου να διασφαλίζεται ότι η ξυλεία προέρχεται από νόμιμες πηγές. Σε περίπτωση υπόνοιας κινδύνου παράνομης ξυλείας, οι οργανισμοί δεν αγοράζουν την ξυλεία.
 5.
 Οι οργανισμοί αξιολογούν κατά πόσον ο προμηθευτής ξυλείας διενεργεί τον έλεγχο και την τεκμηρίωση των στοιχείων ελέγχου της νομιμότητας της αγορασθείσας ξυλείας.
 Στο πλαίσιο της αξιολόγησης και της επαλήθευσης των οργανισμών στο σύστημα ΣΤΟ, όπως ορίζεται στο τμήμα 5, εξετάζεται κατά πόσον οι οργανισμοί έχουν ελέγξει και τεκμηριώσει επαρκώς τα στοιχεία ελέγχου της νομιμότητας της αγορασθείσας ξυλείας.
 4.4.2. Ευθύνες των νοικοκυριών
 1.
 Τα νοικοκυριά φέρουν την ευθύνη για την ακρίβεια των πληροφοριών και τη νομιμότητα του συνόλου των πηγών ξυλείας, συμπεριλαμβανομένης της ξυλείας από εγχώριες πηγές. Όσον αφορά την εισαγόμενη ξυλεία, τα νοικοκυριά επιδεικνύουν τη δέουσα επιμέλεια, όπως ορίζεται στο τμήμα 6.3.7.
 2.
 Τα νοικοκυριά είναι υπεύθυνα για την ανάπτυξη, την επαλήθευση και την έγκριση των στοιχείων ελέγχου ή είναι υπεύθυνα να ζητούν από τις οντότητες επαλήθευσης να αναπτύσσουν, να επαληθεύουν και να εγκρίνουν τα στοιχεία ελέγχου για κάθε αγορά ξυλείας, σε κάθε σημείο της αλυσίδας εφοδιασμού.
 3.
 Όταν αγοράζουν ξυλεία από οποιαδήποτε πηγή, τα νοικοκυριά ελέγχουν και τηρούν αρχεία με τα στοιχεία ελέγχου της νομιμότητας της αγορασθείσας ξυλείας.
 4.
 Οι έλεγχοι που διενεργούνται από τα νοικοκυριά περιλαμβάνουν την επιβεβαίωση της εγκυρότητας, της γνησιότητας και της συμμόρφωσης του φακέλου προϊόντων ξυλείας, συμπεριλαμβανομένης της αντιστοιχίας με την ξυλεία, προκειμένου να διασφαλίζεται ότι η ξυλεία προέρχεται από νόμιμη πηγή. Σε περίπτωση υπόνοιας κινδύνου παράνομης ξυλείας, τα νοικοκυριά δεν αγοράζουν την ξυλεία.
 5.
 Τα νοικοκυριά αξιολογούν κατά πόσον ο προμηθευτής ξυλείας διενεργεί τον έλεγχο και την τεκμηρίωση των στοιχείων ελέγχου της νομιμότητας της αγορασθείσας ξυλείας.
 4.4.3. Αρμοδιότητες των κρατικών οργανισμών
 Οι αρμοδιότητες των κρατικών οργανισμών όσον αφορά την ανάπτυξη, την επαλήθευση και την έγκριση των στοιχείων ελέγχου προσδιορίζονται στα προσαρτήματα 1A και 1B του παρόντος παραρτήματος και παρουσιάζονται συνοπτικά στον πίνακα 1.
 5. ΣΥΣΤΗΜΑ ΤΑΞΙΝΟΜΗΣΗΣ ΟΡΓΑΝΙΣΜΩΝ ΚΑΙ ΕΠΑΛΗΘΕΥΣΗ ΜΕ ΒΑΣΗ ΤΟΝ ΚΙΝΔΥΝΟ
 5.1. Σκοπός του συστήματος ταξινόμησης οργανισμών
 Το σύστημα ταξινόμησης οργανισμών (ΣΤΟ) αποτελεί αναπόσπαστο τμήμα της επαλήθευσης βάσει του κινδύνου στο πλαίσιο του συστήματος VNTLAS.
 Σκοπός του ΣΤΟ είναι:
 i)
 να αξιολογεί το επίπεδο του κινδύνου όλων των οργανισμών στο πλαίσιο του συστήματος VNTLAS ως προς τη συμμόρφωσή τους προς τις απαιτήσεις του VNTLAS προκειμένου να εφαρμόζονται τα κατάλληλα μέτρα επαλήθευσης με αποτελεσματικό, αποδοτικό και έγκαιρο τρόπο,
 ii)
 να αξιολογεί τη συμμόρφωση προς τη νομοθεσία των οργανισμών σε ό,τι αφορά τα στατικά


text:
και τα δυναμικά στοιχεία ελέγχου, όπως ορίζονται στον ΟΝ, και
 iii)
 να μειώνει τις διοικητικές διαδικασίες, να διευκολύνει τις παραγωγικές και επιχειρηματικές δραστηριότητες των οργανισμών, και να ενθαρρύνει τη συμμόρφωση των οργανισμών προς τη νομοθεσία.
 Το ΣΤΟ εφαρμόζεται για όλους τους οργανισμούς στην αλυσίδα εφοδιασμού του VNTLAS.
 5.2. Κριτήρια και κατηγορίες κινδύνου
 Οι οργανισμοί ταξινομούνται βάσει των ακόλουθων κριτηρίων:
 1.
 συμμόρφωση προς τα δυναμικά στοιχεία ελέγχου/στοιχεία ελέγχου της αλυσίδας εφοδιασμού προκειμένου να διασφαλίζεται ότι στην αλυσίδα εφοδιασμού εισέρχεται μόνο νόμιμη ξυλεία (όπως ορίζεται στο τμήμα 4.1),
 2.
 εκπλήρωση των απαιτήσεων δήλωσης και υποβολής εκθέσεων σχετικά με τον έλεγχο της αλυσίδας εφοδιασμού (όπως περιγράφονται στο τμήμα 6.5),
 3.
 συμμόρφωση προς τα στατικά στοιχεία ελέγχου (όπως ορίζεται στο τμήμα 4.1),
 4.
 μητρώο παραβάσεων (όπως περιγράφονται στο τμήμα 11).
 Το Βιετνάμ εξετάζει τον τρόπο με τον οποίο μπορούν να ενταχθούν στη μεθοδολογία του ΣΤΟ τα συστήματα εθελοντικής πιστοποίησης, τα συστήματα εθελοντικής δέουσας επιμέλειας και αλυσίδας περιφρούρησης που αναγνωρίζονται στο πλαίσιο του VNTLAS.
 Με βάση τα εν λόγω κριτήρια, οι οργανισμοί ταξινομούνται σε δύο κατηγορίες κινδύνου:
 —
 Κατηγορία 1 (συμμόρφωση): Οργανισμοί που πληρούν τα κριτήρια,
 —
 Κατηγορία 2 (μη συμμόρφωση): Οργανισμοί που δεν πληρούν πλήρως τα κριτήρια ή νεοσυσταθέντες οργανισμοί.
 Η εφαρμογή των κριτηρίων στις δύο κατηγορίες κινδύνου επεξηγείται στον πίνακα 2.
 Πίνακας 2. Ελάχιστα κριτήρια και κατηγορίες κινδύνου στο ΣΤΟ
 Κριτήρια
 Κατηγορία κινδύνου οργανισμών και ελάχιστα κριτήρια αποδοχής
 Κατηγορία 1
 Κατηγορία 2
 1.
 Συμμόρφωση προς τα δυναμικά στοιχεία ελέγχου/στοιχεία ελέγχου της αλυσίδας εφοδιασμού προκειμένου να διασφαλίζεται ότι στην αλυσίδα εφοδιασμού εισέρχεται μόνο νόμιμη ξυλεία
 Πλήρης συμμόρφωση
 Οποιαδήποτε μη συμμόρφωση
 2.
 Εκπλήρωση των απαιτήσεων δήλωσης και υποβολής εκθέσεων σχετικά με την αλυσίδα εφοδιασμού
 Πλήρης συμμόρφωση
 Μη υποβολή δηλώσεων και εκθέσεων σύμφωνα με τις νομικές απαιτήσεις
 3.
 Συμμόρφωση προς τα στατικά στοιχεία ελέγχου
 Πλήρης συμμόρφωση
 Μη συμμόρφωση
 4.
 Μητρώο παραβάσεων και κυρώσεων
 Κανένα μητρώο παραβάσεων και κυρώσεων
 Οποιοδήποτε μητρώο παραβάσεων και κυρώσεων
 5.
 Άλλα κριτήρια
 Νεοσυσταθέντες οργανισμοί
 5.3. Εφαρμογή του συστήματος ταξινόμησης οργανισμών
 Το ΣΤΟ λειτουργεί σε μόνιμη βάση μέσω της αυτοαξιολόγησης των οργανισμών και της διενέργειας αξιολόγησης και επαλήθευσης από το επαρχιακή ΥΠΔ ή άλλες εξουσιοδοτημένες από την κυβέρνηση οντότητες.
 Η κυβέρνηση του Βιετνάμ εκδίδει νομοθεσία με σκοπό την παροχή κατευθυντήριων γραμμών όσον αφορά την εφαρμογή του VNTLAS, συμπεριλαμβανομένου του ΣΤΟ. Οι κανονισμοί, τα κριτήρια, οι διαδικασίες, οι συχνότητες, η μεθοδολογία και οι αρμοδιότητες των οικείων παραγόντων περιγράφονται αναλυτικά στις κατευθυντήριες γραμμές για το σύστημα VNTLAS.
 Η διαδικασία, η μεθοδολογία και οι αρμοδιότητες του συστήματος ΣΤΟ περιγράφονται στο διάγραμμα 2.
 Διάγραμμα 2. Διαδικασία, μεθοδολογία και αρμοδιότητες του συστήματος ΣΤΟ
 Κείμενο της εικόνας
 Οργανισμοί
 • Εγγραφή στο ΣΤΟ
 • Αυτοαξιολόγηση / εκ νέου αυτοαξιολόγηση σύμφωνα με τα κριτήρια ΣΤΟ
 Υποβολή εγγραφής και αυτοαξιολόγησης
 Επαρχιακή ΥΠΔ (ή άλλες εξουσιοδοτημένες από την κυβέρνηση οντότητες)
 • Λήψη εγγραφής και αυτοαξιολόγησης
 • Αξιολόγηση του καθεστώτος κατηγορίας κινδύνου των οργανισμών σύμφωνα με τα κριτήρια ΣΤΟ
 Παρακολούθηση και επαλήθευσης καθεστώτος συμμόρφωσης των οργανισμών μέσω ελέγχων βάσει εγγράφων και επιτόπιων ελέγχων
 Διασύνδεση με άλλους επαρχιακούς κρατικούς οργανισμούς και οντότητες επαλήθευσης για την επαλήθευση του καθεστώτος συμμόρφωσης
 Βάση δεδομένων επαρχιακής ΥΠΔ σχετικά με


text:
τις παραβάσεις του νόμου περί δασών
 Κοινοποίηση αποτελεσμάτων αξιολόγησης
 Κοινοποίηση τυχόν μη συμμόρφωσης ή παράβασης και αλλαγές στο καθεστώς κατηγορίας κινδύνου
 Βάση δεδομένων ΣΤΟ
 • Δημόσια κοινοποίηση του καταλόγου των οργανισμών σε κάθε καθεστώς κατηγορίας κινδύνου
 Κεντρική ΥΠΔ
 • Έκδοση κατευθυντήριων γραμμών εφαρμογής σχετικά με το ΣΤΟ
 • Απόφαση σχετικά με το καθεστώς κατηγορίας κινδύνου των οργανισμών
 • Διαχείριση βάσης δεδομένων
 Βάση δεδομένων κεντρικής ΥΠΔ σχετικά με τις παραβάσεις της δασικής νομοθεσίας
 5.3.1. Διαδικασία και συχνότητα αυτοαξιολόγησης και αξιολόγησης
 Αφού λάβει την αυτοαξιολόγηση που διενεργούν οι οργανισμοί, η επαρχιακή ΥΠΔ ή άλλες εξουσιοδοτημένες από την κυβέρνηση οντότητες αξιολογούν την αυτοαξιολόγηση διενεργώντας ελέγχους βάσει εγγράφων ή/και επιτόπιους ελέγχους, σύμφωνα με τα κριτήρια 1 έως 4 του τμήματος 5.2 και του πίνακα 2, συμπεριλαμβανομένων, όσον αφορά τα στατικά και τα δυναμικά στοιχεία ελέγχου, πληροφοριών σχετικά με περιπτώσεις μη συμμόρφωσης που προέρχονται από άλλους επαρχιακούς κρατικούς οργανισμούς και οντότητες επαλήθευσης. Οι πληροφορίες σχετικά με τη συμμόρφωση των οργανισμών προς τους κανονισμούς σχετικά με τις τελωνειακές διαδικασίες για τις εισαγωγές και τις εξαγωγές χρησιμοποιούνται για την αξιολόγηση στο πλαίσιο του συστήματος ΣΤΟ, σύμφωνα με τις αρχές ΙΙΙ και VI του ΟΝ του παραρτήματος II.
 Συχνότητα διεκπεραίωσης της διαδικασίας ΣΤΟ: i) περιοδική ταξινόμηση οργανισμών, και ii) έκτακτη ταξινόμηση οργανισμών με βάση τον εντοπισμό από τους κρατικούς οργανισμούς περιπτώσεων μη συμμόρφωσης ή παραβάσεων. Η διαδικασία και η συχνότητα αυτοαξιολόγησης και αξιολόγησης προσδιορίζονται στον πίνακα 3.
 Πίνακας 3. Συχνότητα/χρονοδιάγραμμα διαδικασίας αυτοαξιολόγησης και αξιολόγησης στο πλαίσιο του συστήματος ΣΤΟ
 Διαδικασία
 Συχνότητα/χρονοδιάγραμμα
 1.
 Περιοδική ταξινόμηση οργανισμών
 Εγγραφή στο σύστημα ΣΤΟ
 Όλοι οι οργανισμοί στην αλυσίδα εφοδιασμού του συστήματος VNTLAS πρέπει να εγγράφονται στο σύστημα ΣΤΟ.
 Αυτοαξιολόγηση/εκ νέου αυτοαξιολόγηση από τους οργανισμούς
 —
 Η πρώτη αυτοαξιολόγηση διενεργείται από τον οργανισμό μετά την εγγραφή στο σύστημα ΣΤΟ.
 —
 Η δεύτερη αυτοαξιολόγηση διενεργείται για τις κατηγορίες 1 και 2 εντός ενός έτους από την πρώτη απόφαση ταξινόμησης.
 —
 Τρίτη και επακόλουθες αξιολογήσεις:
 +
 Για ΣΤΟ κατηγορίας 1: ανά διετία
 +
 Για ΣΤΟ κατηγορίας 2: ανά έτος.
 Η αξιολόγηση της αυτοαξιολόγησης από την επαρχιακή ΥΠΔ ή άλλες εξουσιοδοτημένες από την κυβέρνηση οντότητες και κοινοποίηση των αποτελεσμάτων της αξιολόγησης στην κεντρική ΥΠΔ
 Η αξιολόγηση (μετά τη λήψη της αυτοαξιολόγησης των οργανισμών) θα διενεργείται εντός καθορισμένης χρονικής περιόδου η οποία θα προσδιοριστεί βάσει μελλοντικής νομοθεσίας σχετικά με το ΣΤΟ.
 Απόφαση και ανακοίνωση του αποτελέσματος της ταξινόμησης από την κεντρική ΥΠΔ
 Η αξιολόγηση (μετά τη λήψη της αυτοαξιολόγησης των οργανισμών) θα διενεργείται εντός καθορισμένης χρονικής περιόδου η οποία θα προσδιοριστεί βάσει μελλοντικής νομοθεσίας σχετικά με το ΣΤΟ.
 2.
 Έκτακτη ταξινόμηση οργανισμών
 Σε περιπτώσεις μη συμμόρφωσης ή παραβάσεων οργανισμών διοικητικού ή ποινικού χαρακτήρα
 Η κεντρική ΥΠΔ ταξινομεί εκ νέου την κατηγορία 1 σε κατηγορία 2 και ανακοινώνει τα αποτελέσματα της νέας ταξινόμησης.
 5.3.2. Αποτελέσματα ταξινόμησης
 Η δημοσιοποίηση των οργανισμών που εμπίπτουν σε κάθε κατηγορία κινδύνου επικαιροποιείται τακτικά στη βάση δεδομένων του ΣΤΟ την οποία διαχειρίζεται η ΥΠΔ, όπως ορίζεται στο τμήμα 12 του παρόντος παραρτήματος και στο παράρτημα VIII.
 Μετά την εγγραφή τους στο ΣΤΟ, οι οργανισμοί αποκτούν τη δυνατότητα πρόσβασης στις σχετιζόμενες με τους ίδιους πληροφορίες


text:
και αποφάσεις σχετικά με την κατηγοριοποίηση κινδύνου στη βάση δεδομένων ΣΤΟ. Με βάση τις κατηγορίες κινδύνου ΣΤΟ, οι οργανισμοί εκπονούν τον αντίστοιχο φάκελο προϊόντων ξυλείας για εξαγωγή, όπως περιγράφεται στο τμήμα 7 του παρόντος παραρτήματος και στο παράρτημα IV.
 Το ΣΤΟ και το σύστημα εκτίμησης τελωνειακών κινδύνων είναι δύο διαφορετικά αλλά συμπληρωματικά συστήματα, τα οποία καλύπτουν διαφορετικά δεδομένα. Η τελωνειακή αρχή του Βιετνάμ και η ΥΠΔ ανταλλάσσουν τακτικά πληροφορίες σχετικά με την αντίστοιχη ταξινόμηση κινδύνου των οργανισμών. Όποτε πραγματοποιείται αλλαγή στην ταξινόμηση των οργανισμών, η αλλαγή κοινοποιείται αμοιβαίως μεταξύ των δύο υπηρεσιών και λαμβάνεται δεόντως υπόψη.
 5.4. Ευθύνες των οικείων παραγόντων
 5.4.1. Ευθύνες των οργανισμών
 Όλοι οι οργανισμοί στην αλυσίδα εφοδιασμού είναι υπεύθυνοι για την εγγραφή τους στο ΣΤΟ και την υποβολή αυτοαξιολόγησης σύμφωνα με τα καθορισμένα κριτήρια στην επαρχιακή ΥΠΔ ή σε άλλες οντότητες που έχουν εξουσιοδοτηθεί από την κυβέρνηση να διενεργούν αξιολόγηση.
 Οι οργανισμοί διενεργούν ανά περιόδους αυτοαξιολόγηση, όπως περιγράφεται στον πίνακα 3, την οποία υποβάλλουν στην επαρχιακή ΥΠΔ ή σε άλλες οντότητες που έχουν εξουσιοδοτηθεί από την κυβέρνηση να διενεργούν αξιολόγηση.
 5.4.2. Αρμοδιότητες των κρατικών οργανισμών
 Η κυβέρνηση του Βιετνάμ αναθέτει τη συνολική ευθύνη για το σύστημα ταξινόμησης οργανισμών και την επαλήθευση βάσει του κινδύνου στην κεντρική ΥΠΔ και την επαρχιακή ΥΠΔ.
 Η κεντρική ΥΠΔ είναι αρμόδια για τα ακόλουθα:
 —
 τη σύνταξη κατευθυντήριων γραμμών εφαρμογής σχετικά με το ΣΤΟ με βάση τους κανονισμούς που εκδίδει η κυβέρνηση,
 —
 τη δημιουργία και διαχείριση της κεντρικής ταξινόμησης των οργανισμών και της βάσης δεδομένων του ΣΤΟ,
 —
 τη διαχείριση της κεντρικής βάσης δεδομένων παραβάσεων του νόμου για την προστασία και την ανάπτυξη των δασών,
 —
 τη λήψη αποφάσεων σχετικά με το καθεστώς κατηγορίας κινδύνου των οργανισμών με βάση τα αποτελέσματα της αξιολόγησης που κοινοποιούνται από την επαρχιακή ΥΠΔ ή άλλες εξουσιοδοτημένες από την κυβέρνηση οντότητες,
 —
 τη δημοσίευση και επικαιροποίηση του καταλόγου οργανισμών σε κάθε κατηγορία κινδύνου στον δικτυακό τόπο της ΥΠΔ.
 Η επαρχιακή ΥΠΔ, ή άλλες εξουσιοδοτημένες από την κυβέρνηση οντότητες, είναι αρμόδια για τα ακόλουθα:
 —
 την παραλαβή της αυτοαξιολόγησης των οργανισμών που εγγράφονται στο σύστημα και την αξιολόγησή της,
 —
 την εκ νέου αξιολόγηση του καθεστώτος ταξινόμησης των οργανισμών, όπως ορίζεται στον πίνακα 3,
 —
 την έγκαιρη παρακολούθηση της συμμόρφωσης των οργανισμών προς τα κριτήρια ταξινόμησης μέσω ελέγχων βάσει εγγράφων και επιτόπιων ελέγχων προκειμένου να εντοπίζει τυχόν περιπτώσεις μη συμμόρφωσης και να προτείνει στην κεντρική ΥΠΔ τυχόν αλλαγές στο καθεστώς κατηγορίας των οργανισμών, δηλαδή από κατηγορία 1 σε κατηγορία 2,
 —
 τη διασύνδεση με άλλους επαρχιακούς κρατικούς οργανισμούς και οντότητες επαλήθευσης με σκοπό την επαλήθευση του καθεστώτος συμμόρφωσης των οργανισμών,
 —
 την υποβολή εκθέσεων σχετικά με τα αποτελέσματα της αξιολόγησης στην κεντρική ΥΠΔ, προκειμένου η κεντρική ΥΠΔ να λαμβάνει τις σχετικές αποφάσεις και να προβαίνει στη δημοσιοποίηση των αποτελεσμάτων,
 —
 την αναφορά στην κεντρική ΥΠΔ τυχόν περιπτώσεων μη συμμόρφωσης οργανισμών στο πλαίσιο της περιόδου αξιολόγησης, τις οποίες διαχειρίζεται και διατηρεί στην ταξινόμηση οργανισμών και στη βάση δεδομένων του ΣΤΟ η κεντρική ΥΠΔ.
 6. ΕΛΕΓΧΟΣ ΤΗΣ ΑΛΥΣΙΔΑΣ ΕΦΟΔΙΑΣΜΟΥ
 6.1. Επισκόπηση
 Σκοπός του ελέγχου της αλυσίδας εφοδιασμού είναι


text:
η πρόληψη της εισόδου παράνομης ή μη επαληθευμένης ξυλείας στην αλυσίδα εφοδιασμού του συστήματος VNTLAS. Για την επίτευξη του εν λόγω γενικού στόχου, το σύστημα ελέγχου της αλυσίδας εφοδιασμού διασφαλίζει τα ακόλουθα:
 α)
 όλοι οι οργανισμοί που συμμετέχουν σε οποιοδήποτε στάδιο της αλυσίδας εφοδιασμού ξυλείας εγγράφονται στο ΣΤΟ,
 β)
 όλοι οι οργανισμοί στην αλυσίδα εφοδιασμού ξυλείας καταχωρίζονται στην έκθεση ΣΤΟ προς τις υπηρεσίες προστασίας δασών, σύμφωνα με τις νομικές απαιτήσεις,
 γ)
 οι εκθέσεις σχετικά με την αλυσίδα εφοδιασμού συντάσσονται και τα δεδομένα τους διασταυρώνονται από τις υπηρεσίες προστασίας δασών προκειμένου να προσδιορίζονται τυχόν ύποπτες ροές ξυλείας,
 δ)
 οι υπηρεσίες προστασίας δασών διενεργούν συστηματικούς, τυχαίους και ad hoc φυσικούς ελέγχους προκειμένου να διασφαλίζουν ότι η ξυλεία ανταποκρίνεται στο περιεχόμενο των αντίστοιχων δικαιολογητικών, όπως διασαφούνται από τους οργανισμούς και τα νοικοκυριά, συμπεριλαμβανομένου σε ό,τι αφορά i) τον αριθμό των στοιχείων, ii) τον όγκο, και iii) την κλάση της ξυλείας ή/και το είδος, σε κάθε στάδιο της αλυσίδας εφοδιασμού,
 ε)
 τη διερεύνηση των εντοπισθεισών ύποπτων ροών ξυλείας από τις υπηρεσίες προστασίας δασών,
 στ)
 ο έλεγχος της αλυσίδας εφοδιασμού βασίζεται στα έγγραφα που απαιτούνται στον φάκελο προϊόντων ξυλείας σε κάθε στάδιο της αλυσίδας εφοδιασμού, όπως ορίζονται στο προσάρτημα 2.
 ζ)
 η συμμόρφωση προς τα στοιχεία ελέγχου της αλυσίδας εφοδιασμού και οι απαιτήσεις υποβολής εκθέσεων σχετικά με την αλυσίδα εφοδιασμού είναι κριτήρια που περιλαμβάνονται στο σύστημα ΣΤΟ, όπως ορίζονται στο τμήμα 5 και στον πίνακα 2.
 Στο προσάρτημα 2 προσδιορίζονται οι απαιτήσεις για την αξιόπιστη διαχείριση των πληροφοριών που σχετίζονται με τον φάκελο προϊόντων ξυλείας στα διάφορα σημεία κρίσιμης σημασίας της αλυσίδας εφοδιασμού.
 6.2. Σημεία ελέγχου κρίσιμης σημασίας στην αλυσίδα εφοδιασμού του VNTLAS
 Τα σημεία ελέγχου κρίσιμης σημασίας στην αλυσίδα εφοδιασμού του VNTLAS σχετίζονται με
 i)
 την επαλήθευση των πηγών ξυλείας που εισέρχονται στο σύστημα VNTLAS (όπως περιγράφεται στο τμήμα 6.3), και
 ii)
 τα στάδια της αλυσίδας εφοδιασμού, από το σημείο της υλοτόμησης ή της εισαγωγής μέχρι το σημείο της εξαγωγής.
 Τα έξι σημεία ελέγχου κρίσιμης σημασίας στην αλυσίδα εφοδιασμού στο πλαίσιο του συστήματος VNTLAS είναι τα ακόλουθα:
 1.
 Πηγές ξυλείας που εισέρχονται στο VNTLAS:
 1α.
 Ξυλεία από κύρια υλοτόμηση εγχώριων φυσικών δασών (οργανισμοί),
 1β.
 Ξυλεία από υλοτόμηση ανάκτησης και αποκομιδή ανάκτησης εγχώριων φυσικών δασών (οργανισμοί και νοικοκυριά),
 1γ.
 Ξυλεία από κύρια υλοτόμηση, υλοτόμηση ανάκτησης και αποκομιδή ανάκτησης φυτευμένων προστατευτικών δασών (οργανισμοί και νοικοκυριά),
 1δ.
 Ξυλεία από κύρια υλοτόμηση, υλοτόμηση ανάκτησης και αποκομιδή ανάκτησης φυτευμένων παραγωγικών δασών (οργανισμοί και νοικοκυριά),
 1ε(1).
 Ξύλο από δέντρα καουτσούκ,
 1ε(2).
 Ξύλο από δέντρα καουτσούκ· ξυλεία από οικιακούς κήπους, γεωργικές εκμεταλλεύσεις και διάσπαρτα δέντρα (νοικοκυριά),
 1στ.
 Χειρισθείσα κατασχεμένη ξυλεία (οργανισμοί και νοικοκυριά),
 1ζ.
 Εισαγόμενη ξυλεία (οργανισμοί και νοικοκυριά).
 2.
 Πρώτη μεταφορά και εμπορική συναλλαγή προϊόντων ξυλείας.
 3.
 Δεύτερη μεταφορά και εμπορική συναλλαγή προϊόντων ξυλείας.
 4.
 Τυχόν επακόλουθη μεταφορά και εμπορία προϊόντων.
 5.
 Εγκαταστάσεις μεταποίησης.
 6.
 Εξαγωγή.
 6.3. Επαλήθευση των πηγών ξυλείας που εισέρχονται στο VNTLAS
 Όπως ορίζεται στο τμήμα 2.1, το σύνολο της ξυλείας που εισέρχεται στο σύστημα VNTLAS υπόκειται σε συγκεκριμένους κανονισμούς που αφορούν τις συγκεκριμένες πηγές ξυλείας. Τα στοιχεία ελέγχου για τις εν λόγω πηγές ξυλείας που εισέρχονται


text:
στο σύστημα VNTLAS προσδιορίζονται στον ΟΝ και στα προσαρτήματα 1Α και 1Β του παρόντος παραρτήματος.
 Σημεία ελέγχου κρίσιμης σημασίας καθορίζονται στο σύστημα VNTLAS για το σύνολο των πηγών ξυλείας που εισέρχονται στο σύστημα, όπως περιγράφονται στο τμήμα 6.2 και στο προσάρτημα 2.
 Στο προσάρτημα 2 παρέχεται αναλυτικός κατάλογος των εγγράφων που πρέπει να αρχειοθετούνται από τους οργανισμούς και τα νοικοκυριά καθώς και από την τοπική ΥΠΔ σε κάθε σημείο ελέγχου κρίσιμης σημασίας της αλυσίδας εφοδιασμού. Οι οργανισμοί θα πρέπει να κοινοποιούν τα εν λόγω έγγραφα στην επαρχιακή ΥΠΔ ή σε άλλες εξουσιοδοτημένες από την κυβέρνηση οντότητες στη διάρκεια της αξιολόγησης βάσει του συστήματος ΣΤΟ.
 6.3.1. Ξυλεία από κύρια υλοτόμηση εγχώριων φυσικών δασών (σημείο ελέγχου κρίσιμης σημασίας 1α)
 Το Βιετνάμ ασκεί αυστηρό έλεγχο όσον αφορά τη διαχείριση και την υλοτόμηση της ξυλείας που προέρχεται από εγχώρια φυσικά δάση. Η ξυλεία από κύρια υλοτόμηση που προέρχεται από εγχώρια φυσικά δάση και η οποία εισέρχεται στο σύστημα VNTLAS απαιτείται να προέρχεται από δάση για τα οποία υπάρχουν εγκεκριμένα σχέδια βιώσιμης διαχείρισης δασών, πέραν των υπόλοιπων ειδικών περιβαλλοντικών ελέγχων και ελέγχων της αλυσίδας εφοδιασμού που περιγράφονται στο κριτήριο 1 της αρχής Ι στο παράρτημα II (οργανισμοί).
 6.3.2. Ξυλεία από φυτευμένα παραγωγικά και προστατευτικά δάση (σημεία ελέγχου κρίσιμης σημασίας 1γ και 1δ)
 Η πολιτική της κυβέρνησης του Βιετνάμ είναι να ενθαρρύνει την ανάπτυξη φυτευμένων δασών, προς στήριξη της οποίας εφαρμόζονται ευνοϊκοί όροι για τους παραγωγούς ξυλείας (οργανισμούς και νοικοκυριά), από την απόφαση εκχώρησης ή μίσθωσης γαιών και συμπεριλαμβάνοντας τη χρονική στιγμή της υλοτόμησης, της μεταφοράς και της εμπορίας ξυλείας.
 Όσον αφορά την ξυλεία από συγκεντρωμένες φυτευμένες εκτάσεις, εφαρμόζονται νομικές απαιτήσεις ανάλογα με τις διάφορες κατηγορίες δασών, συμπεριλαμβανομένων των φυτευμένων προστατευτικών δασών και των φυτευμένων παραγωγικών δασών, όπως ορίζονται στα κριτήρια 2 και 3 της αρχής Ι στο παράρτημα II (οργανισμοί και νοικοκυριά).
 6.3.3. Ξυλεία από υλοτόμηση ανάκτησης και αποκομιδή ανάκτησης (σημεία ελέγχου κρίσιμης σημασίας 1β, 1γ και 1δ)
 Για την υλοτόμηση ανάκτησης από φυσικά δάση, σε περίπτωση μετατροπής της χρήσης γης από δασική εκμετάλλευση σε άλλες χρήσεις, απαιτούνται μέτρα αποζημίωσης για την εκκαθάριση περιοχών εγκεκριμένα από την αρμόδια αρχή του Βιετνάμ. Το κριτήριο 4 της αρχής I στο παράρτημα II (οργανισμοί και νοικοκυριά) ρυθμίζει τη νομική βάση για τη λήψη αποφάσεων σχετικά με αλλαγή της χρήσης γης, την έγκριση μέτρων αποζημίωσης για εκκαθάριση περιοχών, και την έγκριση της εκτίμησης περιβαλλοντικών επιπτώσεων.
 Η ξυλεία ανάκτησης μπορεί να προέρχεται από υλοτόμηση ανάκτησης και αποκομιδή ανάκτησης από φυσικά δάση ή συγκεντρωμένα φυτευμένα δάση.
 Υλοτόμηση ανάκτησης ξυλείας είναι η υλοτόμηση ξυλείας στο πλαίσιο της εφαρμογής μέτρων διαχείρισης των δασών, επιστημονικής έρευνας και εκκαθάρισης περιοχών στο πλαίσιο έργων μετά από μετατροπή των σκοπών χρήσης δασών. Η αποκομιδή ανάκτησης είναι η αποκομιδή πεσμένων ή νεκρών δέντρων λόγω φυσικών καταστροφών· καμμένης, σάπιας ή ξηρής ξυλείας· και κλαδιών ξυλείας που απομένουν στα δάση.
 Οι κανονισμοί για την υλοτόμηση και αποκομιδή ανάκτησης προσδιορίζονται στα κριτήρια 2 έως 7 της αρχή Ι στο παράρτημα II (οργανισμοί και νοικοκυριά), συμπεριλαμβανομένων των ακόλουθων:
 —
 Κριτήρια 2 και 3: Συμμόρφωση προς τους κανονισμούς σχετικά με την υλοτόμηση ανάκτησης


text:
και την αποκομιδή ανάκτησης από φυτευμένα προστατευτικά δάση και φυτευμένα παραγωγικά δάση.
 —
 Κριτήριο 4: Συμμόρφωση προς τους κανονισμούς σχετικά με την υλοτόμηση ανάκτησης φυσικά δασωμένων εκτάσεων των οποίων η χρήση μετατρέπεται από χρήση δασικών εκτάσεων σε άλλες χρήσης γης.
 —
 Κριτήριο 5: Συμμόρφωση προς τους κανονισμούς σχετικά με την υλοτόμηση ανάκτησης φυσικών δασών, με παράλληλη εφαρμογή μέτρων διαχείρισης των δασών, στο πλαίσιο επιστημονικής έρευνας και εκπαίδευσης.
 —
 Κριτήριο 6: Συμμόρφωση προς τους κανονισμούς αποκομιδής ανάκτησης κούτσουρων, ριζών και κλαδιών σε φυσικά δάση.
 —
 Κριτήριο 7: Συμμόρφωση προς τους κανονισμούς αποκομιδής ανάκτησης κούτσουρων, ριζών και κλαδιών σε φυτευμένα δάση.
 6.3.4. Ξυλεία από οικιακούς κήπους, γεωργικές εκμεταλλεύσεις και διάσπαρτα δέντρα [σημείο ελέγχου κρίσιμης σημασίας 1ε(2)]
 Οι απαιτήσεις στο πλαίσιο του συστήματος VNTLAS που σχετίζονται με την υλοτόμηση ξυλείας από οικιακούς κήπους, γεωργικές εκμεταλλεύσεις και διάσπαρτα δέντρα εφαρμόζονται μόνο για τα νοικοκυριά, και προσδιορίζονται στο κριτήριο 7 της αρχής Ι στο παράρτημα II (νοικοκυριά). Η υλοτόμηση ξυλείας από την εν λόγω πηγή περιγράφεται στο παράρτημα II.
 6.3.5. Ξύλο από δέντρα καουτσούκ από εγχώριες πηγές [σημεία ελέγχου κρίσιμης σημασίας 1ε(1) και 1ε(2)]
 Τα δέντρα καουτσούκ στο Βιετνάμ θεωρούνται βιομηχανικές καλλιέργειες πολλαπλών σκοπών και φυτεύονται και υλοτομούνται από γεωργική και δασική γη. Όσον αφορά το ξύλο από δέντρα καουτσούκ και τα μεταποιημένα προϊόντα από ξύλο από δέντρα καουτσούκ τα οποία υλοτομούνται από οποιεσδήποτε εγχώριες πηγές που εισέρχονται στο σύστημα VNTLAS, απαιτείται η προσκόμιση φακέλου προϊόντων ξυλείας στον οποίο καταδεικνύεται η νόμιμη προέλευση, σύμφωνα με τις απαιτήσεις που προσδιορίζονται στην αρχή I στο παράρτημα II (κριτήριο 8 για τους οργανισμούς και κριτήριο 8 για τα νοικοκυριά).
 Η εισαγόμενη ξυλεία από δέντρα καουτσούκ θεωρείται εισαγόμενη ξυλεία και υπόκειται στις διατάξεις που προσδιορίζονται στο τμήμα 6.3.7.
 6.3.6. Χειρισθείσα κατασχεμένη ξυλεία (σημείο ελέγχου κρίσιμης σημασίας 1στ)
 Ο χειρισμός και η διαχείριση της κατασχόμενης ξυλείας, ως κρατικής περιουσίας, πραγματοποιείται σύμφωνα με τους νόμους και τους κανονισμούς του Βιετνάμ. Η χειρισθείσα κατασχεμένη ξυλεία επιτρέπεται να εισέλθει στην αλυσίδα εφοδιασμού του συστήματος VNTLAS και είναι επιλέξιμη για άδεια FLEGT υπό τον όρο ότι έχουν τηρηθεί τα στάδια χειρισμού κατασχόμενης ξυλείας που περιγράφονται κατωτέρω.
 —
 Στάδιο 1: Αποφάσεις σχετικά με τον χειρισμό των διοικητικών παραβάσεων ή τον χειρισμό των αποδεικτικών στοιχείων της παράβασης από τους κρατικές υπηρεσίες που είναι αρμόδιες για την κατάσχεση δασικών προϊόντων σε σχέση με τα οποία έχει διαπραχθεί παράβαση, μαζί με έγγραφα πρακτικά της αντιμετώπισης της παράβασης και κατάλογο των κατασχεμένων προϊόντων.
 —
 Στάδιο 2. Κατάρτιση από τους τοπικούς αγροφύλακες καταλόγου των κατασχεμένων δασικών προϊόντων (με σήμανση δασικής σφύρας για τη στρογγυλή ξυλεία διαμέτρου ≥ 25 cm και μήκους ≥ 1 m).
 —
 Στάδιο 3: Σύσταση συμβουλίου εκτίμησης της αξίας περιουσιακών στοιχείων προκειμένου να προσδιοριστεί η τιμή εκκίνησης για τον πλειστηριασμό κατασχεμένων αποδεικτικών στοιχείων/περιουσιακών στοιχείων, με τιμή εκκίνησης που συμμορφώνεται προς τις νομοθετικές διατάξεις σχετικά με την επιβολή των αποφάσεων αστικών δικαστηρίων.
 —
 Στάδιο 4: Σύμβαση για πλειστηριασμό περιουσιακών στοιχείων: άδεια διενέργειας πλειστηριασμού περιουσιακών στοιχείων από το κέντρο επαγγελματικών πλειστηριασμών ή την επιχείρηση πλειστηριασμών (για υλικά αποδεικτικά στοιχεία διοικητικών παραβάσεων για τα οποία έχει δοθεί η σχετική άδεια


text:
από τις κεντρικές ή τις επαρχιακές αρχές)· ή άδεια διενέργειας πλειστηριασμού περιουσιακών στοιχείων από το περιφερειακό συμβούλιο (για υλικά αποδεικτικά στοιχεία διοικητικών παραβάσεων για τα οποία έχει δοθεί η σχετική άδεια από τις περιφερειακές αρχές),
 —
 Στάδιο 5. Δημοσίευση της διενέργειας πλειστηριασμού.
 —
 Στάδιο 6. Εγγραφή των συμμετεχόντων στον πλειστηριασμό.
 —
 Στάδιο 7. Οργάνωση του πλειστηριασμού.
 —
 Στάδιο 8. Σύμβαση για την αγορά εκπλειστηριασθέντων περιουσιακών στοιχείων.
 —
 Στάδιο 9. Πληρωμή για την αγορά των περιουσιακών στοιχείων, την παράδοση των περιουσιακών στοιχείων.
 —
 Στάδιο 10. Έκδοση πιστοποιητικών ιδιοκτησίας των εκπλειστηριασθέντων περιουσιακών στοιχείων.
 Η κατασχεμένη ξυλεία επιτρέπεται βάσει του νόμου να εισέρχεται στο σύστημα VNTLAS και στην αλυσίδα εφοδιασμού εφόσον αποδεικνύεται η ύπαρξη σύμβασης για την αγορά των εκπλειστηριασθέντων περιουσιακών στοιχείων, πιστοποιητικού ιδιοκτησίας και δικαιωμάτων εκμετάλλευσης των περιουσιακών στοιχείων, τιμολογίου ΦΠΑ και κατάλογος συσκευασίας των εκπλειστηριασθέντων δασικών προϊόντων, όπως περιγράφονται στην αρχή II στο παράρτημα II (οργανισμοί και νοικοκυριά).
 Τα στοιχεία σχετικά με την ποσότητα και τον τύπο της κατασχεμένης ξυλείας στο α) σημείο κατάσχεσης και β) μετά τον πλειστηριασμό καταγράφονται στη βάση δεδομένων της ΥΠΔ σχετικά με τις παραβάσεις του νόμου για την προστασία και την ανάπτυξη των δασών, όπως περιγράφεται στο τμήμα 11 του παρόντος παραρτήματος, και παρακολουθούνται και ελέγχονται σε ολόκληρη την αλυσίδα εφοδιασμού από τις υπηρεσίες προστασίας δασών.
 6.3.7. Εισαγόμενη ξυλεία (σημείο ελέγχου κρίσιμης σημασίας 1ζ)
 Ο έλεγχος και η διαχείριση της εισαγόμενης στο Βιετνάμ ξυλείας διέπεται από τη νομοθεσία και τους κανονισμούς που περιγράφονται στην αρχή III στο παράρτημα II (οργανισμοί και νοικοκυριά), ενώ σχετικά με τον έλεγχο και τη διαχείριση της εισαγόμενης ξυλείας εφαρμόζονται τα ακόλουθα τρία φίλτρα επαλήθευσης βάσει του κινδύνου:
 1.
 Σύστημα εκτίμησης τελωνειακών κινδύνων,
 2.
 Κατηγορίες κινδύνου ειδών,
 3.
 Κίνδυνοι συνδεόμενοι με τη γεωγραφική προέλευση της ξυλείας.
 Βάσει των ανωτέρω φίλτρων προσδιορίζονται τα ακόλουθα:
 α)
 η ανάγκη διενέργειας πρόσθετων ελέγχων του φακέλου και πρόσθετων φυσικών ελέγχων, και
 β)
 η ανάγκη πρόσθετων δικαιολογητικών ώστε να καταδεικνύεται η νομιμότητα της εισαγόμενης ξυλείας.
 Οι διαδικασίες ελέγχου και διαχείρισης της ξυλείας που εισάγεται στο Βιετνάμ απεικονίζονται στο διάγραμμα 3.
 Η ανάγκη διενέργειας πρόσθετων φυσικών ελέγχων και πρόσθετων δικαιολογητικών ώστε να καταδεικνύεται η νομιμότητα της εισαγόμενης ξυλείας προσδιορίζεται αναλυτικά στον πίνακα 4.
 Για την κατάδειξη της νομιμότητας της εισαγόμενης ξυλείας απαιτείται ένα από τα ακόλουθα, εναλλακτικά τρία στοιχεία:
 1.
 άδεια FLEGT σε ισχύ ή ισοδύναμη άδεια εξαγωγών η οποία καλύπτει ολόκληρη την αποστολή από εξαγωγό χώρα που έχει συνάψει εθελοντική συμφωνία εταιρικής σχέσης με την Ένωση και διαθέτει σύστημα αδειών FLEGT εν λειτουργία,
 2.
 άδεια CITES σε ισχύ, η οποία καλύπτει τη συνολική αποστολή, ή
 3.
 υπεύθυνη δήλωση βάσει της οποίας καταδεικνύεται η δέουσα επιμέλεια και συμπληρωματικά δικαιολογητικά έγγραφα σύμφωνα με το καθεστώς κατηγορίας κινδύνου της εισαγόμενης ξυλείας, όπως προσδιορίζονται στον πίνακα 4.
 Οι έλεγχοι που περιγράφονται στο παρόν τμήμα εφαρμόζονται για όλους τους εκτελωνιστές, συμπεριλαμβανομένων των οργανισμών και των ατόμων, όπως ορίζονται από τους τελωνειακούς κανονισμούς του Βιετνάμ, και των οργανισμών και των νοικοκυριών, όπως ορίζονται βάσει του συστήματος VNTLAS.
 6.3.7.1. Απαιτήσεις δέουσας επιμέλειας και υπεύθυνης δήλωσης για εισαγωγείς
 Εκτός από τις δραστηριότητες επαλήθευσης που διεξάγουν οι


text:
οντότητες επαλήθευσης, οι εισαγωγείς είναι επιφορτισμένοι με την ευθύνη της νομιμότητας της εισαγόμενης ξυλείας, σύμφωνα με τη συναφή νομοθεσία της χώρας υλοτόμησης. Για αυτόν τον σκοπό, οι εισαγωγείς επιδεικνύουν τη δέουσα επιμέλεια σε ό,τι αφορά τη νομιμότητα της προέλευσης της εισαγόμενης ξυλείας, η οποία συνίσταται στη συγκέντρωση πληροφοριών, την εκτίμηση του κινδύνου και τον μετριασμό τυχόν εντοπισθέντος κινδύνου. Οι εισαγωγείς απαιτείται να συγκεντρώνουν πληροφορίες, και συμπληρωματικά δικαιολογητικά έγγραφα σχετικά με τη νομιμότητα της ξυλείας στη χώρα υλοτόμησης, ανεξάρτητα από τον τύπο του προϊόντος (πρωτογενές ή σύνθετο) ή το μήκος της αλυσίδας εφοδιασμού.
 «Συναφής νομοθεσία»: η νομοθεσία που ισχύει στη χώρα υλοτόμησης και η οποία καλύπτει τους εξής τομείς δικαίου:
 —
 Δικαιώματα υλοτόμησης: εκχώρηση δικαιωμάτων υλοτόμησης ξυλείας, συμπεριλαμβανομένης της συμμόρφωσης προς τη νομοθεσία και τις διαδικασίες σχετικά με την εκχώρηση δασικών εκτάσεων, τη δασική εκμετάλλευση και τα δικαιώματα χρήσης γης.
 —
 Δραστηριότητες δασοκομίας: τήρηση των νομικών απαιτήσεων σε ό,τι αφορά τη δασική διαχείριση και τη μεταποίηση ξυλείας, και ιδίως συμμόρφωση προς τις αντίστοιχες νομοθεσίες για το περιβάλλον και την εργασία.
 —
 Φορολογία και τέλη: συμμόρφωση προς τις νομικές απαιτήσεις σχετικά με τους φόρους, τα δικαιώματα εκμετάλλευσης και τα τέλη που συνδέονται άμεσα με την υλοτόμηση και το εμπόριο ξυλείας.
 —
 Εμπόριο και τελωνεία: τήρηση των νομικών απαιτήσεων σχετικά με εμπορικές και τελωνειακές διαδικασίες.
 Η δέουσα επιμέλεια τεκμηριώνεται μέσω υπεύθυνης δήλωσης, όπως προσδιορίζεται αναλυτικά στο υπόδειγμα που παρέχεται στο προσάρτημα 3. Η υπεύθυνη δήλωση απαιτείται για όλες τις αποστολές εισαγόμενης ξυλείας χωρίς άδεια CITES, ή άδεια FLEGT ή ισοδύναμη άδεια εξαγωγών η οποία καλύπτει ολόκληρη την αποστολή από εξαγωγό χώρα που έχει συνάψει εθελοντική συμφωνία εταιρικής σχέσης με την Ένωση και διαθέτει σύστημα αδειών FLEGT εν λειτουργία. Η υπεύθυνη δήλωση υποβάλλεται μαζί με τα εφαρμοστέα τελωνειακά δικαιολογητικά έγγραφα.
 Η υπεύθυνη δήλωση περιλαμβάνει:
 α)
 περιγραφή της αποστολής,
 β)
 προσδιορισμό του δυνητικού κινδύνου που σχετίζεται με τη νομιμότητα της αποστολής, σύμφωνα με τη συναφή νομοθεσία της χώρας υλοτόμησης,
 γ)
 μέτρα μετριασμού οποιουδήποτε προσδιορισθέντος δυνητικού κινδύνου σχετίζεται με τη νομιμότητα της προέλευσης,
 δ)
 κατάλογο τυχόν συνημμένων δικαιολογητικών εγγράφων, ως αποδεικτικά στοιχεία της νομιμότητας της προέλευσης, όπως αναφέρονται στον πίνακα 4.
 Εφόσον απαιτείται, τα συμπληρωματικά δικαιολογητικά έγγραφα προς συμπερίληψη στην υπεύθυνη δήλωση περιλαμβάνουν τουλάχιστον ένα από τα ακόλουθα τρία στοιχεία:
 1.
 συστήματα εθελοντικής πιστοποίησης ή εθνικής πιστοποίησης αναγνωρισμένα από το σύστημα VNTLAS,
 2.
 έγγραφο υλοτόμησης, σύμφωνα με τη νομοθεσία της χώρας υλοτόμησης, που αντιστοιχεί στην εισαγόμενη αποστολή πρωτογενών προϊόντων,
 3.
 εναλλακτικά συμπληρωματικά δικαιολογητικά έγγραφα που καταδεικνύουν τη νομιμότητα της ξυλείας, σύμφωνα με τη νομοθεσία της χώρας υλοτόμησης, σε περίπτωση που το έγγραφο υλοτόμησης δεν απαιτείται για πρωτογενή προϊόντα στη χώρα υλοτόμησης, ή σε περίπτωση που οι εισαγωγείς δεν μπορούν να λάβουν το έγγραφο υλοτόμησης για σύνθετα προϊόντα.
 Όσον αφορά τις απαιτήσεις για τα εναλλακτικά συμπληρωματικά δικαιολογητικά έγγραφα, το Βιετνάμ αναπτύσσει ειδικές κατευθυντήριες γραμμές σχετικά με την εφαρμογή της παρούσας συμφωνίας.
 Σε περίπτωση υπόνοιας κινδύνου, οι οντότητες επαλήθευσης διενεργούν πρόσθετους ελέγχους σχετικά με τη νομιμότητα της εισαγόμενης αποστολής. Ο εισαγωγέας μπορεί να χρησιμοποιήσει τις πληροφορίες που συγκεντρώνει στο πλαίσιο της δέουσας επιμέλειας προκειμένου να καταδείξει τη νομιμότητα


text:
της εισαγόμενης αποστολής.
 Το Βιετνάμ εκδίδει νομοθεσία βάσει της οποίας απαιτείται από τους εισαγωγείς να επιδεικνύουν τη δέουσα επιμέλεια, όπως αναφέρεται στο παρόν τμήμα. Σε περίπτωση μη συμμόρφωσης προς την εν λόγω νομοθεσία, επιβάλλονται επαρκείς, αναλογικές και αποτρεπτικές διοικητικές ή ποινικές κυρώσεις, σύμφωνα με την ισχύουσα νομοθεσία του Βιετνάμ.
 6.3.7.2. Χειρισμός παραβάσεων
 Σε περίπτωση εντοπισμού εισαγωγών παράνομης ξυλείας από την τελωνειακή αρχή ή τυχόν άλλες υπηρεσίες, η αρμόδια αρχή του Βιετνάμ, στο πλαίσιο των αρμοδιοτήτων της ή σε συντονισμό με υπηρεσίες επιβολής του νόμου, διαχειρίζεται την παράβαση, συμπεριλαμβανομένης της απόρριψης ή κατάσχεσης της αποστολής, σύμφωνα με τους νόμους και τους κανονισμούς του Βιετνάμ.
 Σε περίπτωση εντοπισμού εισαγωγών παράνομης ξυλείας, η υπηρεσία που έχει εντοπίσει την εισαγόμενη παράνομη ξυλεία συντονίζεται με τις υπόλοιπες σχετικές υπηρεσίες και κοινοποιεί στην ΥΠΔ την εντοπισθείσα παράβαση. Η ΥΠΔ επικαιροποιεί τη βάση δεδομένων σχετικά με τις παραβάσεις του νόμου για την προστασία και την ανάπτυξη των δασών, σύμφωνα με το τμήμα 11.2.1 του παρόντος παραρτήματος.
 6.3.7.3. Σύστημα εκτίμησης τελωνειακών κινδύνων
 Σύμφωνα με την ισχύουσα τελωνειακή νομοθεσία του Βιετνάμ, η ταξινόμηση των επιπέδων κινδύνου που ενέχουν οι εισαγωγές και οι εξαγωγές πραγματοποιείται σε συνάρτηση με τον βαθμό συμμόρφωσης του εκτελωνιστή προς τη νομοθεσία.
 Στο πλαίσιο της διαδικασίας ταξινόμησης των επιπέδων κινδύνου, οι τελωνειακές αρχές εξετάζουν τους σχετικούς παράγοντες, συμπεριλαμβανομένων, μεταξύ άλλων, των ακόλουθων παραγόντων: τη συμμόρφωση του εκτελωνιστή προς τους κανονισμούς σχετικά με τα τελωνεία και τη φορολογία, τη συχνότητα, τη φύση και τη σοβαρότητα τυχόν παραβάσεων, τη φύση των εμπορευμάτων, την προέλευση των εισαγωγών και των εξαγωγών, τη διαδρομή και τον τρόπο μεταφοράς· καθώς και άλλους παράγοντες που σχετίζονται με τις εισαγωγές και τις εξαγωγές.
 Οι τελωνειακές αρχές εκτιμούν και ταξινομούν τους κινδύνους που σχετίζονται με τους εκτελωνιστές και τις αποστολές εισαγωγών και εξαγωγών βάσει διαφόρων επιπέδων (κόκκινο, κίτρινο και πράσινο) προκειμένου να εφαρμόζουν τα κατάλληλα μέτρα όσον αφορά την τελωνειακή εξέταση, επιτήρηση και έλεγχο.
 —
 Κόκκινο (υψηλός κίνδυνος): η τελωνειακή αρχή διενεργεί φυσικούς ελέγχους στη θύρα συνόρων. Σε όλες τις αποστολές που εμπίπτουν στην κόκκινη τελωνειακή κατηγορία διενεργούνται φυσικοί έλεγχοι. Το συγκεκριμένο ποσοστό του ελέγχου που διενεργείται σε κάθε αποστολή κυμαίνεται από 5 % έως 100 % του όγκου της αποστολής και εξαρτάται από την απόφαση που λαμβάνει ο επικεφαλής του τελωνειακού σταθμού.
 —
 Κίτρινο (μέτριος κίνδυνος): η τελωνειακή αρχή διενεργεί ελέγχους του φακέλου της αποστολής. Εάν χρειάζεται, η τελωνειακή αρχή διενεργεί φυσικούς ελέγχους της αποστολής.
 —
 Πράσινο (κανένας κίνδυνος): η τελωνειακή αρχή επιτρέπει τον αυτόματο εκτελωνισμό βάσει της τελωνειακής διασάφησης. Εάν χρειάζεται, η τελωνειακή αρχή διενεργεί φυσικούς ελέγχους της αποστολής.
 Η τελωνειακή εξέταση μπορεί να διενεργείται στη θύρα των συνόρων ή μέσω διαδικασιών μετά τον τελωνειακό εκτελωνισμό, ανάλογα με το επίπεδο του κινδύνου. Οι διαδικασίες μετά τον εκτελωνισμό μπορούν να εφαρμόζονται στις αποστολές εισαγωγών που περιλαμβάνουν ξυλεία. Σύμφωνα με την τελωνειακή νομοθεσία, η τελωνειακή αρχή εφαρμόζει μεθόδους εκτίμησης των κινδύνων προκειμένου να αποφαίνεται σχετικά με το πεδίο εφαρμογής, το περιεχόμενο και τη μέθοδο της επιθεώρησης της εισαγόμενης αποστολής μετά τον εκτελωνισμό. Η επιθεώρηση μετά τον εκτελωνισμό των τελωνειακών φακέλων και των εμπορευμάτων που εκτελωνίστηκαν


text:
διενεργείται εντός πέντε ετών από την ημερομηνία καταχώρισης της τελωνειακής διασάφησης.
 Διατηρείται στενός συντονισμός μεταξύ των τελωνειακών αρχών και της υπηρεσίας προστασίας δασών όσον αφορά τον έλεγχο των προϊόντων ξυλείας, συμπεριλαμβανομένων των ελέγχων στη θύρα των συνόρων και των ελέγχων μετά τον εκτελωνισμό σε τακτική/συστηματική βάση και σε περιπτώσεις υπόνοιας κινδύνου.
 6.3.7.4. Κατηγορίες κινδύνου ειδών
 Οι εισαγωγείς απαιτείται να διασαφούν την ονομασία του είδους (περιλαμβανομένης της επιστημονικής και της κοινής ονομασίας) στο πλαίσιο της εισαγωγής. Σε περίπτωση αμφιβολιών σχετικά με τη διασάφηση του είδους, διενεργείται επιθεώρηση από την αρμόδια τεχνική αρχή του Βιετνάμ προκειμένου να επιβεβαιωθεί η ταυτότητα του είδους.
 Τα εισαγόμενα είδη ξυλείας ταξινομούνται σε δύο ομάδες, υψηλού και χαμηλού κινδύνου, με βάση τα ακόλουθα κριτήρια:
 —
 Τα είδη υψηλού κινδύνου ορίζονται ως εξής: όσα είδη περιλαμβάνονται στα προσαρτήματα I, II και III της σύμβασης CITES, κρισίμως απειλούμενα, πολύτιμα και σπάνια είδη της ομάδας IA και IIA, σύμφωνα με τη νομοθεσία του Βιετνάμ σχετικά με τα ελεγχόμενα είδη ξυλείας· και είδη παράνομης εμπορίας, σύμφωνα με τη βάση δεδομένων της ΥΠΔ σχετικά με τις παραβάσεις του νόμου για την προστασία και την ανάπτυξη των δασών και τη βάση δεδομένων της τελωνειακής αρχής του Βιετνάμ.
 Η κοινή επιτροπή εφαρμογής (ΚΕΕ) της συμφωνίας θα εξετάζει το ενδεχόμενο συμπερίληψης στον κατάλογο ειδών υψηλού κινδύνου πρόσθετων ειδών που διατρέχουν κίνδυνο να καταστούν απειλούμενα στη χώρα υλοτόμησης ή να αποτελέσουν αντικείμενο παράνομης εμπορίας, βάσει των επίσημων προτάσεων του Βιετνάμ ή της Ένωσης προς την ΚΕΕ, ή βάσει πληροφοριών από το Γραφείο των Ηνωμένων Εθνών για τα Ναρκωτικά και το Έγκλημα (UNODC), την Interpol, τη γραμματεία CITES ή τον Παγκόσμιο Οργανισμό Τελωνείων (ΠΟΤ).
 Τα είδη που εισάγονται στο Βιετνάμ για πρώτη φορά θεωρούνται υψηλού κινδύνου, εκτός εάν αποφανθεί διαφορετικά η ΚΕΕ.
 Τα σύνθετα προϊόντα ξυλείας που συνδυάζουν είδη υψηλού και χαμηλού κινδύνου θεωρούνται υψηλού κινδύνου.
 —
 Τα είδη χαμηλού κινδύνου ορίζονται ως τα είδη που δεν ανήκουν στην ανωτέρω κατηγορία.
 Τα εφαρμοζόμενα κριτήρια και η μεθοδολογία έχουν ως αποτέλεσμα την κατάρτιση καταλόγου ειδών υψηλού κινδύνου ο οποίος επανεξετάζεται, συμπληρώνεται και προσαρμόζεται στη διάρκεια της εφαρμογής της παρούσας συμφωνίας και εγκρίνεται βάσει απόφασης της ΚΕΕ στη διάρκεια των συνεδριάσεών της.
 Με βάση την απόφαση της ΚΕΕ, το υπουργείο Γεωργίας και Αγροτικής Ανάπτυξης εκδίδει νομοθεσία στην οποία παρουσιάζεται ο κατάλογος των ειδών υψηλού κινδύνου. Η εν λόγω νομοθεσία επικαιροποιείται κατά περιόδους, όπως απαιτείται κατόπιν απόφασης της ΚΕΕ. Οι τελωνειακές αρχές λαμβάνουν υπόψη την εν λόγω νομοθεσία προκειμένου να τροποποιήσουν τις διαδικασίες τους όσον αφορά την υποχρέωση των εισαγωγέων να παρέχουν συμπληρωματικά δικαιολογητικά έγγραφα για τις εξαγωγές ξυλείας, όπως προσδιορίζονται στον πίνακα 4.
 6.3.7.5. Κίνδυνοι συνδεόμενοι με τη γεωγραφική προέλευση εισαγόμενης ξυλείας
 Οι πληροφορίες σχετικά με τις νομικές απαιτήσεις για τις εξαγωγές ξυλείας στη χώρα προέλευσης λαμβάνονται υπόψη στο πλαίσιο της προσέγγισης βάσει του κινδύνου ώστε να αξιολογείται το νομοθετικό πλαίσιο προέλευσης της εισαγόμενης ξυλείας.
 Στο πλαίσιο του ελέγχου και της διαχείρισης της εισαγόμενης στο Βιετνάμ ξυλείας εξετάζεται ο κίνδυνος που συνδέεται με τη γεωγραφική προέλευση της εισαγόμενης ξυλείας.
 Μια χώρα θεωρείται χαμηλού κινδύνου εφόσον συντρέχουν τα ακόλουθα:
 α)


text:
διαθέτει σύστημα διασφάλισης της νομιμότητας της ξυλείας εν λειτουργία για την έκδοση αδειών FLEGT, ή
 β)
 διαθέτει δεσμευτικό, εθνικό ρυθμιστικό πλαίσιο σχετικά με τη δέουσα επιμέλεια που πρέπει να επιδεικνύεται σε σχέση με τη νομιμότητα της ξυλείας το οποίο καλύπτει ολόκληρη την αλυσίδα εφοδιασμού μέχρι τη χώρα υλοτόμησης, το οποίο έχει αναγνωριστεί από το Βιετνάμ ότι πληροί τα κριτήρια του συστήματος VNTLAS, ή
 γ)
 ο δείκτης αποτελεσματικότητας της κυβέρνησης, σύμφωνα με τους παγκόσμιους δείκτες διακυβέρνησης της Παγκόσμιας Τράπεζας, είναι 0 ή υψηλότερος, ένα κανονιστικό σύστημα για την εφαρμογή της σύμβασης CITES αξιολογείται ως επιπέδου I βάσει ανακοίνωσης της γραμματείας CITES, και πληρούται μία από τις ακόλουθες δύο προϋποθέσεις:
 i)
 το Βιετνάμ έχει συνάψει διμερή συμφωνία σχετικά με τη νομιμότητα της ξυλείας με την εν λόγω χώρα, η οποία έχει αναγνωριστεί από το Βιετνάμ ότι πληροί τα κριτήρια του συστήματος VNTLAS, και η εν λόγω συμφωνία έχει δημοσιευτεί, ή
 ii)
 η εν λόγω χώρα διαθέτει εθνικά κανονιστικά συστήματα πιστοποίησης, τα οποία έχουν αναγνωριστεί από το Βιετνάμ ότι πληρούν τα κριτήρια του συστήματος VNTLAS.
 Τα εφαρμοζόμενα κριτήρια και η μεθοδολογία έχουν ως αποτέλεσμα την κατάρτιση καταλόγου ειδών χαμηλού κινδύνου ο οποίος επανεξετάζεται, συμπληρώνεται και προσαρμόζεται στη διάρκεια της εφαρμογής της παρούσας συμφωνίας και κοινοποιείται στην ΚΕΕ στη διάρκεια των συνεδριάσεών της.
 Το υπουργείο Γεωργίας και Αγροτικής Ανάπτυξης εκδίδει νομοθεσία στην οποία παρουσιάζεται ο κατάλογος των ειδών χαμηλού κινδύνου. Η εν λόγω νομοθεσία επικαιροποιείται κατά περιόδους, όπως απαιτείται κατόπιν απόφασης της ΚΕΕ. Οι τελωνειακές αρχές λαμβάνουν υπόψη την εν λόγω νομοθεσία προκειμένου να τροποποιήσουν τις διαδικασίες τους όσον αφορά τις υποχρεώσεις των εισαγωγέων να παρέχουν συμπληρωματικά δικαιολογητικά έγγραφα για τις εξαγωγές ξυλείας, όπως προσδιορίζονται στον πίνακα 4.
 6.3.7.6. Έλεγχος βάσει του κινδύνου και διαχείριση εισαγόμενης ξυλείας
 Βάσει των κριτηρίων για τη διαχείριση του κινδύνου που περιγράφονται ανωτέρω, την ξυλεία που εισάγεται στο Βιετνάμ ελέγχουν και διαχειρίζονται οι τελωνειακές αρχές, όπως περιγράφεται στο διάγραμμα 3.
 Οι τελωνειακές αρχές διενεργούν συστηματικούς ελέγχους βάσει εγγράφων για την εισαγόμενη ξυλεία με βάση τα εφαρμοστέα τελωνειακά δικαιολογητικά έγγραφα, και:
 α)
 υπεύθυνης δήλωσης, συμπεριλαμβανομένων τυχόν συναφών συμπληρωματικών δικαιολογητικών εγγράφων, ή
 β)
 άδειας CITES σε ισχύ, ή
 γ)
 άδειας FLEGT σε ισχύ.
 Ο έλεγχος βάσει του κινδύνου και η διαχείριση των εισαγωγών ξυλείας στο Βιετνάμ καθορίζεται στον πίνακα 4.
 Πίνακας 4. Έλεγχος βάσει του κινδύνου και διαχείριση της εισαγόμενης στο Βιετνάμ ξυλείας χωρίς άδεια FLEGT ή άδεια CITES.
 Αριθ.
 Καθεστώς κινδύνου της αποστολής
 Μέτρα επαλήθευσης με βάση το καθεστώς κινδύνου της αποστολής
 Κατηγορία κινδύνου ειδών
 Κατηγορία κινδύνου γεωγραφικής προέλευσης
 Συμπληρωματικά δικαιολογητικά έγγραφα
 1
 Χαμηλός
 Χαμηλός
 Όχι
 2
 Χαμηλός
 Υψηλός
 Ναι
 3
 Υψηλός
 Χαμηλός
 Ναι
 4
 Υψηλός
 Υψηλός
 Ναι
 Επιπλέον, οι τελωνειακές αρχές διενεργούν φυσικούς ελέγχους με βάση τις κατηγορίες εκτίμησης των τελωνειακών κινδύνων. Το επίπεδο των φυσικών ελέγχων καθορίζεται βάσει της απόφασης της τελωνειακής αρχής. Η τελωνειακή αρχή αποφασίζει την εφαρμογή φυσικών ελέγχων, εάν χρειάζεται, στις αποστολές που εμπίπτουν στην πράσινη ή την κίτρινη κατηγορία.
 Διάγραμμα 3. VNTLAS: Διάγραμμα ελέγχων εισαγωγών ξυλείας
 Κείμενο της εικόνας
 Αποστολές
 εισαγωγής
 ξυλείας
 Κριτήρια νια απαίτηση πρόσθετων δικαιολονητικών εγγράφων βάσει του συνδυασμού των κινδύνων των


text:
ειδών και των γεωγραφικών κινδύνων
 Κίνδυνος
 είδους
 Χαμηλός
 Χαμηλός
 Υψηλός
 Υψηλός
 Γωγραφικός
 κίνδυνος
 Χαμηλός
 Υψηλός
 Χαμηλός
 Υψηλός
 [6α] Με άδεια CΙΤΕS
 [6β] Με άδεια FLΕGΤ
 Χωρίς άδεια CΙΤΕS ή άδεια FLEGΤ
 [6γ] Υπεύθυνη δήλωση του εισαγωγέα που καταδεικνύει τη δέουσα επιμέλεια:
 • Περιγραφή αποστολής,
 • Προσδιορισμός των πιθανών κινδύνων που σχετίζονται με τη νόμιμη προέλευση της αποστολής,
 • Μέτρα μετριασμού για τυχόν εντοπισθέντες πιθανούς κινδύνους που σχετίζονται με τη νόμιμη προέλευση της αποστολής,
 • Πρόσθετα δικαιολογητικά έγγραφα που καταδεικνύουν τη νόμιμη προέλευση σύμφωνα με τo καθεστώς κίνδυνο (εφόσον απαιτείται — δεδομένου ότι ο συνδυασμός χαμηλού κινδύνου είδους με χαμηλό γεωγραφικό κίνδυνο δεν οδηγεί σε απαίτηση πρόσθετων δικαιολογητικών εγγράφων).
 Κανένα πρόσθετο δικαιολογητικό
 Απαιτούνται πρόσθετα δικαιολογητικά έγγραφα
 [7α] Συστήματα εθελοντικής πιστοποίησης ή
 εθνικής πιστοποίησης αναγνωρισμένα από το σύστημα VΝΤLΑS
 ή/και
 [7β] Έγγραφο νόμιμης υλοτόμησης σύμφωνα με τους νόμους και τους κανονισμούς της χώρας υλοτόμησης (ΕΣ 4403, 4406, 4407)
 ή/και
 [7γ] Εναλλακτικά δικαιολογητικά έγγραφα που καταδεικνύουν τη νομιμότητα της ξυλείας σύμφωνα με τη νομοθεσία της χώρας υλοτόμησης (σε περίπτωση που το έγγραφο υλοτόμησης δεν απαιτείται για πρωτογενή προϊόντα, ή σε περίπτωση που οι εισαγωγείς δεν μπορούν να λάβουν έγγραφο υλοτόμησης για σύνθετα προϊόντα).
 Τελωνειακά δικαιολογητικά έγγραφα που εφαρμόζονται επί του παρόντος
 σε όλες τις αποστολές εισαγωγής:
 [1] Τελωνειακή διασάφηση,
 [2] Τιμολόγιο εμπορίας,
 [3] Σύμβαση πώλησης,
 [4] Φορτωτική ή άλλο ισοδύναμο έγγραφο αποστολής
 [5] Κατάλονος συ σίας εισαγόμενων πρo ν.
 Διαδρομή 1:
 Τυποποιημένα τελωνειακά δικαιολογητικά έγγραφα + άδεια CIΤΕS
 Διαδρομή 2:
 Τυποποιημένα τελωνειακά
 δικαιολογητικά έγγραφα + άδεια FLEGT
 Διαδρομή 3:
 Τυποποιημένα τελωνειακά
 δικαιολογητικά έγγραφα + υπεύθυνη δήλωση
 Διαδρομή 4:
 Τυποποιημένα τελωνειακά
 δικαιολογητικά έγγραφα +
 υπεύθυνη δήλωση
 + πρόσθετα δικαιολογητικά έγγραφα
 (*) σε συνεργασία με την ΥΠΔ, εάν χρειάζεται
 Τελωνειακοί οταθμοί ελένγου εισανωνών (*)
 Συχνότητα ελεγχων βάσει εγγράφων
 Διαδρομή 1:
 Συστηματικός
 Διαδρομή 2:
 Συστηματικός
 Διαδρομή 3:
 Συστηματικός
 Διαδρομή 4:
 Συστηματικός
 Συχνότητα φυσικών ελέγχων
 Πράσινη κατηγορία:
 Αυτόματος εκτελωνισμός και έλεγχος σε περίπτωση υπόνοιας
 Κίτρινη
 κατηγορία:
 Έλεγχος σε περίπτωση υπόνοιας
 Κόκκινη κατηγορία:
 Συστηματικός
 Έλεγχος μετά τον εκτελωνισμό από τις αρμόδιες αρχές (ΥΠΔ, τελωνεία, αρχές εποπτείας της αγοράς, αστυνομία)
 Κατά τη διακριτική ευχέρεια των αρχών
 6.4. Επαλήθευση ξυλείας στα στάδια της αλυσίδας εφοδιασμού του VNTLAS
 Η ξυλεία υπόκειται σε επαλήθευση στα στάδια της εισόδου της στο σύστημα VNTLAS (σημείο ελέγχου κρίσιμης σημασίας 1), της μεταφοράς και των εμπορικών συναλλαγών [σημεία ελέγχου κρίσιμης σημασίας 2, 3 και 4], των εγκαταστάσεων μεταποίησης, συμπεριλαμβανομένης της παρακολούθησης των ροών εισόδου και εξόδου (σημείο ελέγχου κρίσιμης σημασίας 5) και της εξαγωγής (σημείο ελέγχου κρίσιμης σημασίας 6). Η επαλήθευση της ξυλείας στα εν λόγω στάδια της αλυσίδαςεφοδιασμού μπορεί να περιλαμβάνει:
 —
 έλεγχο και πιστοποίηση του φακέλου προϊόντων ξυλείας, σύμφωνα με τα προσαρτήματα 1A και 1B του παρόντος παραρτήματος,
 —
 επαλήθευση των πληροφοριών στα βιβλία παρακολούθησης εισροών και εκροών των οργανισμών, σύμφωνα με τα προσαρτήματα 1A και 1B του παρόντος παραρτήματος,
 —
 συστηματικές, τυχαίες και ad hoc φυσικές επιθεωρήσεις, σύμφωνα με το τμήμα 6.6.2,
 —
 εξέταση των αρχειοθετημένων εγγράφων των οργανισμών στη διάρκεια της αξιολόγησης ΣΤΟ, σύμφωνα με το τμήμα 5.3,
 —
 εξέταση των ελέγχων και της τεκμηρίωσης των στοιχείων ελέγχου της νομιμότητας αγορασθείσας ξυλείας,


text:
όπως διενεργούνται από τους οργανισμούς, σύμφωνα με το τμήμα 4.4.1.
 6.5. Απαιτήσεις υποβολής εκθέσεων σχετικά με την αλυσίδα εφοδιασμού
 Όλοι οι οργανισμοί είναι υπεύθυνοι για την υποβολή τακτικών εκθέσεων σχετικά με την αλυσίδα εφοδιασμού, σύμφωνα με τις νομικές απαιτήσεις, ως εξής:
 α)
 Οι οργανισμοί που δραστηριοποιούνται στην υλοτόμηση ξυλείας πρέπει να υποβάλλουν μηνιαίες εκθέσεις στην υπηρεσία προστασίας δασών,
 β)
 Οι οργανισμοί που δραστηριοποιούνται στη μεταποίηση και το εμπόριο ξυλείας πρέπει να υποβάλλουν τριμηνιαίες εκθέσεις στην υπηρεσία προστασίας δασών.
 γ)
 Οι οργανισμοί που συμμετέχουν στην αλυσίδα εφοδιασμού πρέπει να τηρούν βιβλία παρακολούθησης εισροών και εκροών, των οποίων τις πληροφορίες συγκεντρώνουν σε μηνιαία βάση.
 Οι απαιτήσεις για τη σύνθεση και την αρχειοθέτηση του φακέλου προϊόντων ξυλείας στα σημεία ελέγχου κρίσιμης σημασίας της αλυσίδας εφοδιασμού προσδιορίζονται στο προσάρτημα 2.
 Η υπηρεσία προστασίας δασών εκπονεί ενοποιημένες εκθέσεις σε όλα τα επίπεδα, ανά χρονικά διαστήματα που καθορίζονται από τους ισχύοντες κανονισμούς και τις απαιτήσεις διασταυρώσεων δεδομένων στο τμήμα 6.6.2.
 Περισσότερες πληροφορίες σχετικά με τη διαχείριση και την αποθήκευση των πληροφοριών σχετικά με την αλυσίδα εφοδιασμού παρουσιάζονται στο τμήμα 12.
 6.6. Ευθύνες των οικείων παραγόντων
 6.6.1. Ευθύνες των οργανισμών και των νοικοκυριών
 Όταν προμηθεύονται ξυλεία, οι οργανισμοί και τα νοικοκυριά μεριμνούν ώστε στην αλυσίδα εφοδιασμού να εισέρχεται μόνο νόμιμη ξυλεία, συμπεριλαμβανομένης της περίπτωσης κατά την οποία προμηθεύονται εγχώρια ξυλεία, και επιδεικνύουν τη δέουσα επιμέλεια όταν προμηθεύονται εισαγόμενη ξυλεία, όπως ορίζεται στο τμήμα 4.4.
 Οι οργανισμοί και τα νοικοκυριά φέρουν την ευθύνη για την τεκμηρίωση και την υποβολή εκθέσεων σχετικά με τις εισροές και εκροές της ξυλείας, για τη συμμόρφωση προς τις απαιτήσεις υποβολής εκθέσεων στους οικείους κρατικούς οργανισμούς, όπως ορίζεται βάσει της νομοθεσίας και των κανονισμών, προκειμένου να υπάρχει η δυνατότητα διασταύρωσης δεδομένων και προσδιορισμού των ύποπτων ροών ξυλείας βάσει του όγκου, όπως ορίζεται στο τμήμα 6.6.2. Οι εν λόγω ευθύνες καθορίζονται στο προσάρτημα 2.
 6.6.2. Αρμοδιότητες των κρατικών οργανισμών
 Το σύστημα ελέγχου της αλυσίδας εφοδιασμού ξυλείας λειτουργεί με τη συνδρομή σειράς κρατικών οργανισμών, εκ των οποίων οι τοπικές υπηρεσίες προστασίας δασών φέρουν την κύρια ευθύνη για τη διενέργεια ελέγχων σε κάθε στάδιο της αλυσίδας εφοδιασμού και την αρχειοθέτηση των εγγράφων, όπως ορίζεται στο προσάρτημα 2.
 Οι αρμοδιότητες των υπηρεσιών προστασίας δασών όσον αφορά τον έλεγχο της αλυσίδας εφοδιασμού περιλαμβάνουν:
 α)
 την παραλαβή, καταχώριση και αρχειοθέτηση των δηλώσεων στην αλυσίδα εφοδιασμού των οργανισμών και των νοικοκυριών,
 β)
 τη διενέργεια συστηματικών, τυχαίων και ad hoc φυσικών επιθεωρήσεων, ιδίως βάσει των αναλύσεων των δεδομένων της αλυσίδας εφοδιασμού,
 γ)
 την ανάλυση των δεδομένων προκειμένου να διασφαλίζεται η βάσει όγκου διασταύρωση δεδομένων:
 i)
 των ποσοτικών δεδομένων στα διάφορα στάδια της αλυσίδας εφοδιασμού, όπως ορίζονται στο τμήμα 6.2,
 ii)
 των ποσοτικών δεδομένων των προμηθευτών και των αγοραστών,
 iii)
 των δεδομένων που δηλώνονται από τους οργανισμούς και τα νοικοκυριά και της φυσικής παρτίδας ξυλείας,
 iv)
 της ανάλυσης των ροών εισόδου και εξόδου στις εγκαταστάσεις μεταποίησης,
 v)
 Οργανισμοί και νοικοκυριά στο πλαίσιο ερευνών σχετικά με ύποπτες ροές ξυλείας,
 δ)
 επαλήθευση και έγκριση πληροφοριών στα βιβλία παρακολούθησης εισροών και εκροών των οργανισμών που χειρίζονται ξυλεία από εγχώρια φυσικά δάση,
 ε)
 επιθεώρηση των βιβλίων παρακολούθησης


text:
εισόδου και εξόδου των οργανισμών στο πλαίσιο συστηματικής επιθεώρησης και ad hoc επιθεώρησης σε περίπτωση υπόνοιας κινδύνου.
 Τα ανωτέρω καθήκοντα διασταύρωσης δεδομένων εκτελούνται σε κάθε στάδιο της αλυσίδας εφοδιασμού, σύμφωνα με τις ισχύουσες διαδικασίες καθώς και τα συστήματα συλλογής δεδομένων και διαχείρισης, τα οποία θα αναθεωρηθούν ή θα αναπτυχθούν προτού τεθεί σε εφαρμογή το σύστημα αδειών FLEGT.
 Ο έλεγχος της αλυσίδας εφοδιασμού διενεργείται σύμφωνα με σχέδιο το οποίο περιλαμβάνει συστηματικούς και τυχαίους ελέγχους. Οι ad hoc έλεγχοι διενεργούνται εφόσον εντοπισθούν ή ληφθούν πληροφορίες ή οποιαδήποτε ένδειξη παράβασης από τους οργανισμούς και τα νοικοκυριά.
 Οι έλεγχοι που διενεργούνται σε κάθε στάδιο της αλυσίδας εφοδιασμού από την υπηρεσία προστασίας δασών αφορούν τα ακόλουθα στοιχεία:
 α)
 αντιστοιχία μεταξύ του φακέλου προϊόντων ξυλείας και της πραγματικής ξυλείας,
 β)
 αρχειοθέτηση του φακέλου προϊόντων ξυλείας,
 γ)
 εξέταση άλλων στοιχείων ελέγχου που σχετίζονται με διαφορετικές κατηγορίες ξυλείας σε κάθε στάδιο της αλυσίδας εφοδιασμού για τα νοικοκυριά και τους οργανισμούς,
 δ)
 σε περίπτωση εντοπισμού ύποπτων ροών ξυλείας, έλεγχος της αντιστοιχίας μεταξύ προμηθευτών και αγοραστών.
 Στην αρμοδιότητα της τελωνειακής αρχής όσον αφορά τον έλεγχο της υπό διαμετακόμιση ξυλείας περιλαμβάνονται τα ακόλουθα:
 α)
 παραλαβή, καταχώριση και αρχειοθέτηση των τελωνειακών φακέλων από τους εμπόρους,
 β)
 διενέργεια συστηματικών, τυχαίων και ad hoc επιθεωρήσεων βάσει εγγράφων και φυσικών επιθεωρήσεων, ιδίως βάσει του συστήματος εκτίμησης τελωνειακών κινδύνων,
 γ)
 συγκέντρωση και παροχή δεδομένων για τη βάσει όγκου διασταύρωση δεδομένων των σημείων εισόδου και εξόδου υπό διαμετακόμιση ξυλείας.
 Η διαχείριση των παραβάσεων του ελέγχου της αλυσίδας εφοδιασμού περιγράφεται περαιτέρω στο τμήμα 11.
 7. ΕΠΑΛΗΘΕΥΣΗ ΓΙΑ ΕΞΑΓΩΓΗ
 7.1. Γενικές αρχές επαλήθευσης για εξαγωγή
 Σκοπός της επαλήθευσης για εξαγωγή είναι η αξιολόγηση του κατά πόσον μια αποστολή ξυλείας προς εξαγωγή συμμορφώνεται πλήρως προς το σύνολο των απαιτήσεων του συστήματος VNTLAS.
 Το επίπεδο της επαλήθευσης για εξαγωγή οργανισμών βασίζεται στο σύστημα ΣΤΟ και την επαλήθευση βάσει του κινδύνου, όπως περιγράφεται στο τμήμα 5 και τον πίνακα 2. Τα διαφορετικά επίπεδα επαλήθευσης εφαρμόζονται για κάθε κατηγορία κινδύνου οργανισμού, καθώς και για τα νοικοκυριά, ως εξής:
 —
 Οργανισμοί κατηγορίας 1: πρόσθετη εξακρίβωση.
 —
 Οργανισμοί κατηγορίας 2: Έλεγχοι βάσει εγγράφων και φυσικοί έλεγχοι σε όλες τις αποστολές. Διενεργούνται φυσικοί έλεγχοι επί του 20 % τουλάχιστον του όγκου κάθε αποστολής του οργανισμού.
 —
 Νοικοκυριά: Έλεγχοι βάσει εγγράφων και φυσικοί έλεγχοι σε όλες τις αποστολές. Διενεργούνται φυσικοί έλεγχοι επί του 20 % τουλάχιστον του όγκου κάθε αποστολής του νοικοκυριού.
 Η ξυλεία υπόκειται σε επαλήθευση σε κάθε στάδιο της αλυσίδας εφοδιασμού πριν από την εξαγωγή. Κατά το στάδιο της εξαγωγής, οι εξαγωγείς (οργανισμοί και νοικοκυριά) εκπονούν και υποβάλλουν τον φάκελο εξαγωγής ξυλείας.
 Η επαλήθευση του φακέλου εξαγωγής ξυλείας εφαρμόζεται τόσο για τους οργανισμούς όσο και για τα νοικοκυριά, όπως περιγράφεται κατωτέρω στα διαγράμματα 4 και 5.
 7.1.1. Επαλήθευση για εξαγωγή για οργανισμούς κατηγορίας 1
 Η αλληλουχία της εκπόνησης και της επαλήθευσης του φακέλου εξαγωγής ξυλείας για οργανισμούς κατηγορίας 1 περιλαμβάνει τα ακόλουθα στάδια:
 —
 Στάδιο 1: Οι οργανισμοί μετρούν και υπολογίζουν τον όγκο κάθε τύπου ξυλείας προκειμένου να καταρτίσουν τον κατάλογο συσκευασίας ξυλείας, και, στη συνέχεια, τον πιστοποιούν οι ίδιοι.
 —
 Στάδιο 2: Οι οργανισμοί


text:
εκδίδουν τιμολόγια, σύμφωνα με τα οριζόμενα από το υπουργείο Οικονομικών, βάσει του καταλόγου συσκευασίας ξυλείας.
 —
 Στάδιο 3: Οι οργανισμοί εκπονούν τον φάκελο εξαγωγής ξυλείας, συμπεριλαμβανομένων των ακόλουθων στοιχείων:
 i)
 της σύμβασης πώλησης ή ισοδύναμο,
 ii)
 των τιμολογίων, όπως απαιτείται από το υπουργείο Οικονομικών,
 iii)
 του καταλόγου συσκευασίας ξυλείας, και
 iv)
 ένα ή περισσότερα συμπληρωματικά έγγραφα που απαιτούνται σε συγκεκριμένα στάδια της αλυσίδας εφοδιασμού διαφορετικών πηγών ξυλείας (π.χ. πρακτικά εναπόθεσης σήμανσης δασικής σφύρας) τα οποία πιστοποιούν τη νομιμότητα της ξυλείας για αυτού του είδους τις αποστολές, όπως ορίζεται στο προσάρτημα 2.
 —
 Στάδιο 4: Οι οργανισμοί διεκπεραιώνουν τις διαδικασίες εξαγωγής:
 α)
 Σε περίπτωση που η ξυλεία εξάγεται σε αγορές εκτός της Ένωσης: Οι οργανισμοί υποβάλλουν τον φάκελο εξαγωγής ξυλείας και τα εφαρμοστέα τελωνειακά έγγραφα στις συνοριακές τελωνειακές αρχές για την εξαγωγή ξυλείας, σύμφωνα με τα οριζόμενα στην αρχή VI στο παράρτημα II (οργανισμοί).
 β)
 Σε περίπτωση που η ξυλεία εξάγεται στην αγορά της Ένωσης: Οι οργανισμοί υποβάλλουν τον φάκελο εξαγωγής ξυλείας μαζί με την αίτηση άδειας FLEGT στην αρχή αδειοδότησης με σκοπό την έκδοση άδειας FLEGT, και, στη συνέχεια, υποβάλλουν τον φάκελο εξαγωγής ξυλείας, την άδεια FLEGT και τα εφαρμοστέα τελωνειακά έγγραφα στις συνοριακές τελωνειακές αρχές για την εξαγωγή ξυλείας, σύμφωνα με τα οριζόμενα στην αρχή VI στο παράρτημα II (οργανισμοί).
 Όσον αφορά τις αγορές εκτός Ένωσης, μετά την παραλαβή του φακέλου εξαγωγής ξυλείας από τον εξαγωγέα, οι τελωνειακές αρχές ελέγχουν τη βάση δεδομένων του ΣΤΟ προκειμένου να διακριβώσουν κατά πόσον είναι ακριβής η κατηγορία κινδύνου που δηλώνει ο εξαγωγέας στον φάκελο εξαγωγής ξυλείας και να βεβαιωθούν ότι ο κατάλογος συσκευασίας ξυλείας έχει πιστοποιηθεί δεόντως με βάση το καθεστώς κατηγορίας κινδύνου του οργανισμού.
 Όσον αφορά την αγορά της Ένωσης, η αρχή αδειοδότησης FLEGT ελέγχει την κατηγορία κινδύνου που δήλωσε ο εξαγωγέας στον φάκελο εξαγωγής ξυλείας πριν από την έκδοση της άδειας FLEGT, και οι τελωνειακές αρχές διασφαλίζουν ότι η άδεια FLEGT που υποβάλλεται είναι σε ισχύ.
 Οι τελωνειακές αρχές, σε συνεργασία με τις οντότητες επαλήθευσης, διενεργούν ελέγχους σε περίπτωση υπόνοιας και βάσει της κατηγορίας τελωνειακού κινδύνου.
 Διάγραμμα 4. Επαλήθευση για εξαγωγή – Οργανισμοί κατηγορίας 1
 Κείμενο της εικόνας
 ΕΞΑΓΩΓΕΑΣ (Κατηγορία ΣΤΟ 1)
 Αυτοπιστοποί ηση
 Φάκελος εξαγωγής ξυλείας
 ΑΓΟΡΑ ΕΕ
 ΑΓΟΡΑ ΕΚΤΟΣ ΕΕ
 ΑΡΧΗ ΑΔΕΙΟΔΟΤΗΣΗΣ FLEGT
 Άδεια FLEGT
 Έλεγχος στη βάση δεδομένω ν ΣΤΟ (γΠΔ)
 ΑΡΧΗ/ΟΝΤΟΤΗΤΕΣ ΕΠΑΛΗΘΕΥΣΗΣ
 Έλεγχοι βάσει της αξιολόγησης τελωνειακών κινδύνων
 ΤΕΛΩΝΕΙΑ
 Πρόσθετοι έλεγχοι σε περίπτωση υπόνοιας κινδύνου
 Διάγραμμα 5. Επαλήθευση για εξαγωγή – Οργανισμοί και νοικοκυριά κατηγορίας 1
 Κείμενο της εικόνας
 Στάδιο 1: Υποβολή φακέλου εξαγωγής ξυλείας
 Στάδιο 2: Εξέταση φακέλου εξαγωγής ξυλείας
 Στάδιο 3: Έγκριση/απόρριψη φακέλου εξαγωγής ξυλείας
 ΑΡΧΗ/ΟΝΤΟΤΗΤΕΣ
 ΕΠΑΛΗΘΕΥΣΗΣ
 Πρόσθετοι έλεγχοι σε περίπτωση υπόνοιας κινδύνου
 ΕΞΑΓΩΓΕΑΣ (Κατηγορία 2 and νοικοκυριά)
 Φάκελος εξαγωγής ξυλείας
 Τοπική ΥΠΔ
 α) Έλεγχος στη βάση δεδομένων ΣΤΟ (μόνο για οργανισμούς)
 β) Έλεγχος της πληρότητας του φακέλου προϊόντων ξυλείας
 γ) Έλεγχος της συμμόρφωσης και της γνησιότητας των εγγράφων και της βάσης δεδομένων παραβάσεων
 δ) φυσικοί έλεγχοι και περαιτέρω επαλήθευση σε περίπτωση υπόνοιας κινδύνου
 Απόφαση σχετικά με τη συμμόρφωση του φακέλου εξαγωγής ξυλείας και πρόσθετοι έλεγχοι α), β), γ), δ)
 Πιστοποίηση από την τοπική


text:
ΥΠΔ
 φάκελος εξαγωγής ξυλείας
 ΑΓΟΡΑ ΕΚΤΟΣ ΕΕ
 ΑΓΟΡΑ ΕΕ
 ΑΡΧΗ ΑΔΕΙΟΔΟΤΗΣΗΣ FLEGT
 Άδεια FLEGT
 ΤΕΛΩΝΕΙΑ
 Έλεγχοι βάσει της αξιολόγησης τελωνειακών κινδύνων
 Έλεγχος στη βάση δεδομένω ν ΣΤΟ (ΥΠΔ)
 Αίτημα
 Απόκριση
 Ροή εργασιών
 7.1.2. Επαλήθευση για εξαγωγή για οργανισμούς κατηγορίας 2
 Η αλληλουχία της εκπόνησης και της επαλήθευσης του φακέλου εξαγωγής ξυλείας για οργανισμούς κατηγορίας 2 περιλαμβάνει τα ακόλουθα στάδια:
 —
 Στάδιο 1: Οι οργανισμοί μετρούν και υπολογίζουν τον όγκο κάθε τύπου ξυλείας προκειμένου να καταρτίσουν τον κατάλογο συσκευασίας ξυλείας.
 —
 Στάδιο 2: Οι οργανισμοί εκδίδουν τιμολόγια, σύμφωνα με τα οριζόμενα από το υπουργείο Οικονομικών, βάσει του καταλόγου συσκευασίας.
 —
 Στάδιο 3: Οι οργανισμοί εκπονούν τον φάκελο εξαγωγής ξυλείας, συμπεριλαμβανομένων των ακόλουθων στοιχείων:
 i)
 της σύμβασης πώλησης ή ισοδύναμο,
 ii)
 των τιμολογίων, όπως απαιτείται από το υπουργείο Οικονομικών,
 iii)
 του καταλόγου συσκευασίας ξυλείας, και
 iv)
 Ένα ή περισσότερα συμπληρωματικά έγγραφα που απαιτούνται σε συγκεκριμένα στάδια της αλυσίδας εφοδιασμού διαφορετικών πηγών ξυλείας (π.χ. πρακτικά εναπόθεσης σήμανσης δασικής σφύρας) τα οποία πιστοποιούν τη νομιμότητα της ξυλείας για αυτού του είδους τις αποστολές, όπως ορίζεται στο προσάρτημα 2.
 —
 Στάδιο 4: Οι οργανισμοί υποβάλλουν έναν φάκελο εξαγωγής ξυλείας (πρωτότυπο) στην τοπική ΥΠΔ προς πιστοποίηση.
 —
 Στάδιο 5: Μετά την παραλαβή του φακέλου προϊόντων ξυλείας, η τοπική ΥΠΔ προβαίνει στις ακόλουθες ενέργειες επαλήθευσης:
 α)
 Επαληθεύει στη βάση δεδομένων του ΣΤΟ την ακρίβεια της κατηγορίας κινδύνου που δηλώνει ο εξαγωγέας στον φάκελο εξαγωγής ξυλείας.
 β)
 Ελέγχει την πληρότητα του φακέλου εξαγωγής ξυλείας.
 γ)
 Ελέγχει τη νομιμότητα και την εγκυρότητα των εγγράφων.
 δ)
 Ελέγχει το μητρώο παραβάσεων στη βάση δεδομένων παραβάσεων:
 ε)
 Σε περίπτωση ύπαρξης εκκρεμούς μη συμμόρφωσης από οργανισμούς στο μητρώο παραβάσεων η οποία σχετίζεται με τον ΟΝ, όπως ορίζεται στο παράρτημα II, η τοπική ΥΠΔ αρνείται την πιστοποίηση προσωρινά του καταλόγου συσκευασίας ξυλείας για εξαγωγή μέχρι να επιλυθεί το ζήτημα της μη συμμόρφωσης.
 στ)
 Σε περίπτωση εκκρεμών παραβάσεων από οργανισμούς, διενεργούνται φυσικοί έλεγχοι επί του 20 % τουλάχιστον του όγκου της αποστολής. Σε περίπτωση μη εντοπισμού μη συμμόρφωσης μετά τη διενέργεια των φυσικών ελέγχων, η τοπική ΥΠΔ πιστοποιεί αμέσως τον κατάλογο συσκευασίας ξυλείας. Σε περίπτωση που πριν από την πιστοποίηση είναι απαραίτητη η διενέργεια περαιτέρω επαλήθευσης σχετικά με την προέλευση της ξυλείας, η τοπική ΥΠΔ ενημερώνει τον οργανισμό σχετικά με τη διενέργεια επαλήθευσης σχετικά με ζητήματα που προκαλούν υπόνοιες σε ό,τι αφορά τον φάκελο εξαγωγής ξυλείας, την προέλευση της ξυλείας, την ποσότητα, τον όγκο ή/και τον τύπο της ξυλείας.
 ζ)
 Σε περίπτωση εντοπισμού τυχόν μη συμμόρφωσης στο πλαίσιο του φυσικού ελέγχου, η τοπική ΥΠΔ αρνείται αμέσως την πιστοποίηση του καταλόγου συσκευασίας ξυλείας για εξαγωγή και λαμβάνει μέτρα βάσει της ισχύουσας νομοθεσίας.
 —
 Στάδιο 6: Μετά την πιστοποίηση του καταλόγου συσκευασίας ξυλείας, ο φάκελος εξαγωγής ξυλείας επιστρέφεται στον οργανισμό και, στη συνέχεια, οι οργανισμοί διεκπεραιώνουν τις διαδικασίες εξαγωγής:
 α)
 Σε περίπτωση που η ξυλεία εξάγεται σε αγορές εκτός της Ένωσης: Οι οργανισμοί υποβάλλουν τον φάκελο εξαγωγής ξυλείας και τα εφαρμοστέα τελωνειακά έγγραφα στις συνοριακές τελωνειακές αρχές για την εξαγωγή ξυλείας, σύμφωνα με τα οριζόμενα στην αρχή VI στο παράρτημα II (οργανισμοί).
 β)
 Σε περίπτωση που η


text:
ξυλεία εξάγεται στην αγορά της Ένωσης: Οι οργανισμοί υποβάλλουν τον φάκελο εξαγωγής ξυλείας μαζί με την αίτηση άδειας FLEGT στην αρχή αδειοδότησης με σκοπό την έκδοση άδειας FLEGT, και, στη συνέχεια, υποβάλλουν τον φάκελο εξαγωγής ξυλείας, την άδεια FLEGT και τα εφαρμοστέα τελωνειακά έγγραφα στις συνοριακές τελωνειακές αρχές για την εξαγωγή ξυλείας, σύμφωνα με τα οριζόμενα στην αρχή VI στο παράρτημα II (οργανισμοί).
 Όσον αφορά τις αγορές εκτός Ένωσης, μετά την παραλαβή του φακέλου εξαγωγής ξυλείας από τον εξαγωγέα, οι τελωνειακές αρχές ελέγχουν τη βάση δεδομένων του ΣΤΟ προκειμένου να διακριβώσουν κατά πόσον είναι ακριβής η κατηγορία κινδύνου που δηλώνει ο εξαγωγέας στον φάκελο εξαγωγής ξυλείας και να βεβαιωθούν ότι ο κατάλογος συσκευασίας ξυλείας έχει πιστοποιηθεί δεόντως με βάση το καθεστώς κατηγορίας κινδύνου του οργανισμού.
 Όσον αφορά την αγορά της Ένωσης, η αρχή αδειοδότησης FLEGT ελέγχει την κατηγορία κινδύνου που δήλωσε ο εξαγωγέας στον φάκελο εξαγωγής ξυλείας πριν από την έκδοση της άδειας FLEGT, και οι τελωνειακές αρχές διασφαλίζουν ότι η άδεια FLEGT που υποβάλλεται είναι σε ισχύ.
 Οι τελωνειακές αρχές, σε συνεργασία με τις οντότητες επαλήθευσης, διενεργούν ελέγχους σε περίπτωση υπόνοιας και βάσει της κατηγορίας τελωνειακού κινδύνου.
 7.1.3. Επαλήθευση για εξαγωγή για νοικοκυριά/άτομα
 Η αλληλουχία της εκπόνησης και της επαλήθευσης του φακέλου εξαγωγής ξυλείας για νοικοκυριά/οργανισμούς περιλαμβάνει τα ακόλουθα στάδια:
 —
 Στάδιο 1: Τα νοικοκυριά/άτομα μετρούν και υπολογίζουν τον όγκο κάθε τύπου ξυλείας προκειμένου να καταρτίσουν τον κατάλογο συσκευασίας ξυλείας.
 —
 Στάδιο 2: Τα νοικοκυριά/άτομα λαμβάνουν τιμολόγια από την τοπική φορολογική αρχή, σύμφωνα με τα οριζόμενα από το υπουργείο Οικονομικών, βάσει του καταλόγου συσκευασίας ξυλείας.
 —
 Στάδιο 3: Τα νοικοκυριά/άτομα εκπονούν τον φάκελο εξαγωγής ξυλείας, συμπεριλαμβανομένων των ακόλουθων στοιχείων:
 i)
 της σύμβασης πώλησης ή ισοδύναμο,
 ii)
 των τιμολογίων, σύμφωνα με τα οριζόμενα από το υπουργείο Οικονομικών,
 iii)
 του καταλόγου συσκευασίας ξυλείας, και
 iv)
 ένα ή περισσότερα συμπληρωματικά έγγραφα που απαιτούνται σε συγκεκριμένα στάδια της αλυσίδας εφοδιασμού διαφορετικών πηγών ξυλείας (π.χ. πρακτικά εναπόθεσης σήμανσης δασικής σφύρας) τα οποία πιστοποιούν τη νομιμότητα της ξυλείας για αυτού του είδους τις αποστολές, όπως ορίζεται στο προσάρτημα 2.
 —
 Στάδιο 4: Τα νοικοκυριά/άτομα υποβάλλουν έναν φάκελο εξαγωγής ξυλείας (πρωτότυπο) στην τοπική ΥΠΔ προς πιστοποίηση.
 —
 Στάδιο 5: Μετά την παραλαβή του φακέλου προϊόντων ξυλείας, η τοπική ΥΠΔ προβαίνει στις ακόλουθες ενέργειες επαλήθευσης:
 α)
 Ελέγχει την πληρότητα του φακέλου εξαγωγής ξυλείας.
 β)
 Ελέγχει τη νομιμότητα και την εγκυρότητα των εγγράφων.
 γ)
 Ελέγχει το μητρώο παραβάσεων στη βάση δεδομένων παραβάσεων:
 —
 Σε περίπτωση ύπαρξης εκκρεμούς μη συμμόρφωσης από νοικοκυριά/άτομα στο μητρώο παραβάσεων η οποία σχετίζεται με τον ΟΝ, όπως ορίζεται στο παράρτημα II, η τοπική ΥΠΔ δεν πιστοποιεί προσωρινά τον κατάλογο συσκευασίας ξυλείας για εξαγωγή μέχρι να επιλυθεί το ζήτημα της μη συμμόρφωσης.
 —
 Σε περίπτωση εκκρεμών παραβάσεων από νοικοκυριά/άτομα, διενεργούνται φυσικοί έλεγχοι επί του 20 % τουλάχιστον του όγκου της αποστολής. Σε περίπτωση μη εντοπισμού μη συμμόρφωσης μετά τη διενέργεια των φυσικών ελέγχων, η τοπική ΥΠΔ πιστοποιεί αμέσως τον κατάλογο συσκευασίας ξυλείας. Σε περίπτωση που πριν από την πιστοποίηση είναι απαραίτητη η διενέργεια περαιτέρω επαλήθευσης σχετικά με την προέλευση της ξυλείας, η τοπική ΥΠΔ ενημερώνει


text:
τα νοικοκυριά/άτομα σχετικά με τη διενέργεια επαλήθευσης σχετικά με ζητήματα που προκαλούν υπόνοιες σε ό,τι αφορά τον φάκελο εξαγωγής ξυλείας, την προέλευση της ξυλείας, την ποσότητα, τον όγκο ή/και τον τύπο της ξυλείας.
 δ)
 Σε περίπτωση εντοπισμού τυχόν μη συμμόρφωσης στο πλαίσιο του φυσικού ελέγχου, αρνείται αμέσως την πιστοποίηση του καταλόγου συσκευασίας ξυλείας για εξαγωγή και λαμβάνει μέτρα βάσει της ισχύουσας νομοθεσίας.
 —
 Στάδιο 6: Μετά την πιστοποίηση του καταλόγου συσκευασίας ξυλείας, ο φάκελος εξαγωγής ξυλείας επιστρέφεται στα νοικοκυριά/άτομα και, στη συνέχεια, τα νοικοκυριά/άτομα διεκπεραιώνουν τις διαδικασίες εξαγωγής.
 α)
 Σε περίπτωση που η ξυλεία εξάγεται σε αγορές εκτός της Ένωσης: Τα νοικοκυριά/άτομα υποβάλλουν τον φάκελο εξαγωγής ξυλείας και τα εφαρμοστέα τελωνειακά έγγραφα στις συνοριακές τελωνειακές αρχές για την εξαγωγή ξυλείας, σύμφωνα με τα οριζόμενα στην αρχή VI στο παράρτημα II (νοικοκυριά).
 β)
 Σε περίπτωση που η ξυλεία εξάγεται στην αγορά της Ένωσης: Τα νοικοκυριά/άτομα υποβάλλουν τον φάκελο εξαγωγής ξυλείας μαζί με την αίτηση άδειας FLEGT στην αρχή αδειοδότησης με σκοπό την έκδοση άδειας FLEGT, και, στη συνέχεια, υποβάλλουν τον φάκελο εξαγωγής ξυλείας, την άδεια FLEGT και τα εφαρμοστέα τελωνειακά έγγραφα στις συνοριακές τελωνειακές αρχές για την εξαγωγή ξυλείας, σύμφωνα με τα οριζόμενα στην αρχή VI στο παράρτημα II (νοικοκυριά).
 Όσον αφορά αγορές εκτός της Ένωσης, μετά την παραλαβή του φακέλου εξαγωγής ξυλείας, οι τελωνειακές αρχές ελέγχουν τον φάκελο εξαγωγής ξυλείας, συμπεριλαμβανομένου σχετικά με το κατά πόσον ο φάκελος εξαγωγής ξυλείας είναι δεόντως πιστοποιημένος.
 Όσον αφορά την αγορά της Ένωσης, η αρχή αδειοδότησης FLEGT ελέγχει τον φάκελο εξαγωγής ξυλείας, συμπεριλαμβανομένου σχετικά με το κατά πόσον ο κατάλογος συσκευασίας είναι δεόντως πιστοποιημένος, πριν από την έκδοση άδειας FLEGT, και οι τελωνειακές αρχές διασφαλίζουν ότι η άδεια FLEGT που υποβάλλεται είναι σε ισχύ.
 Οι τελωνειακές αρχές, σε συνεργασία με τις οντότητες επαλήθευσης, διενεργούν ελέγχους σε περίπτωση υπόνοιας και βάσει της κατηγορίας τελωνειακού κινδύνου.
 7.2. Υπόνοια κινδύνου και φυσικοί έλεγχοι
 Η υπόνοια κινδύνου βασίζεται σε τυχόν πληροφορίες, οι οποίες λαμβάνονται απευθείας ή παρέχονται από την αρχή επαλήθευσης ή την αρχή αδειοδότησης, οι οποίες ενδέχεται να υποδεικνύουν μη συμμόρφωση του οργανισμού ή του νοικοκυριού όσον αφορά την προς εξαγωγή αποστολή.
 Σε περίπτωση υπόνοιας κινδύνου, συμπεριλαμβανομένης τυχόν υπόνοιας ότι η αποστολή ενδέχεται να περιέχει στρογγυλό ξύλο ή πριονισμένη ξυλεία που προέρχεται από εγχώριο φυσικό δάσος και της οποίας η εξαγωγή απαγορεύεται, ή από μη αδειοδοτηθείσες πηγές όπως υπό διαμετακόμιση ξυλεία, η αρχή επαλήθευσης διενεργεί ελέγχους βάσει εγγράφων και φυσικούς ελέγχους στην αποστολή. Σε περίπτωση εντοπισμού μη συμμόρφωσης, επιβάλλονται κυρώσεις βάσει της νομοθεσίας, όπως ορίζεται στο τμήμα 11.
 Οι φυσικοί έλεγχοι στην αποστολή περιλαμβάνουν έλεγχο της νομιμότητας, της εγκυρότητας και της αντιστοιχίας του κωδικού ΕΣ, της ποσότητας, του όγκου και του είδους μεταξύ του φακέλου εξαγωγής ξυλείας και της πραγματικής ξυλείας στην αποστολή. Σε περίπτωση που εξακολουθούν να υφίστανται υπόνοιες μετά τη διενέργεια των εν λόγω ελέγχων, διενεργούνται περαιτέρω έλεγχοι.
 Μετά τη διεκπεραίωση της διαδικασίας επαλήθευσης για άδεια FLEGT, στις αποστολές των οργανισμών ή των νοικοκυριών που δεν ανταποκρίνονται σε όλες τις απαιτήσεις του συστήματος VNTLAS δεν μπορούν να χορηγηθούν άδειες FLEGT.
 8. ΑΔΕΙΕΣ FLEGT
 Οι άδειες


text:
FLEGT χορηγούνται για κάθε αποστολή εξαγωγής ξυλείας που απαριθμείται στο παράρτημα I της παρούσας συμφωνίας και εξάγεται στην αγορά της Ένωσης, υπό την προϋπόθεση ότι η εν λόγω αποστολή και ο εξαγωγέας ανταποκρίνονται σε όλες τις απαιτήσεις που καθορίζονται στο παράρτημα II καθώς και στο πλαίσιο του ελέγχου της αλυσίδας εφοδιασμού και της επαλήθευσης βάσει του VNTLAS.
 Οι άδειες FLEGT εκδίδονται πριν από τη διαδικασία εξαγωγής της αποστολής.
 Τον ρόλο της αρχής αδειοδότησης FLEGT επιτελεί η διαχειριστική αρχή της σύμβασης CITES του Βιετνάμ (εφεξής «αρχή αδειοδότησης»).
 Η κυβέρνηση του Βιετνάμ εκδίδει νομικό έγγραφο σχετικά με τους κανονισμούς, τις διαδικασίες και τις αρμοδιότητες που αφορούν τις άδειες FLEGT. Το εν λόγω έγγραφο κοινοποιείται σε όλους τους φορείς εκμετάλλευσης εξαγωγών και σε άλλα σχετικά μέρη, σύμφωνα με τα οριζόμενα στο παράρτημα VIII της παρούσας συμφωνίας.
 Αναλυτικές πληροφορίες σχετικά με το σύστημα αδειών FLEGT παρέχονται στο παράρτημα IV της παρούσας συμφωνίας, μαζί με τον μορφότυπο και τις υποχρεωτικές πληροφορίες που περιλαμβάνονται στην άδεια FLEGT.
 9. ΜΗΧΑΝΙΣΜΟΙ ΕΣΩΤΕΡΙΚΗΣ ΕΠΙΘΕΩΡΗΣΗΣ, ΚΑΤΑΓΓΕΛΙΩΝ ΚΑΙ ΥΠΟΒΟΛΗΣ ΠΑΡΑΤΗΡΗΣΕΩΝ
 9.1. Εσωτερική επιθεώρηση
 Ως στοιχείο του συστήματος VNTLAS, η εσωτερική επιθεώρηση διενεργείται σύμφωνα με τον νόμο για τις επιθεωρήσεις. Σκοπός των δραστηριοτήτων επιθεώρησης είναι ο εντοπισμός κενών στους νόμους, τους κανονισμούς και τους μηχανισμούς διαχείρισης και η υποβολή προτάσεων για λύσεις προς τις οικείες κρατικές υπηρεσίες με σκοπό την πρόληψη και την καταπολέμηση της διαφθοράς· τον εντοπισμό και τον χειρισμό των παραβάσεων της νομοθεσίας· την παροχή υποστήριξης προς τις κρατικές υπηρεσίες, τους οργανισμούς και τα άτομα ώστε να τηρούν δεόντως τη νομοθεσία· την προστασία του κρατικού συμφέροντος και των νόμιμων δικαιωμάτων και συμφερόντων των οργανισμών και των ατόμων· και την ικανοποίηση των απαιτήσεων σχετικά με την επίλυση διαφορών, όπως περιγράφεται στο τμήμα 9.2.
 Η εσωτερική επιθεώρηση εφαρμόζεται στα στοιχεία 1 έως 5 του συστήματος VNTLAS, όπως περιγράφονται στο τμήμα 2.2. Η εσωτερική επιθεώρηση διενεργείται από τις κρατικές διοικητικές υπηρεσίες ως αυτόνομη αρμοδιότητα και δεν συνδέεται άμεσα με μεμονωμένες αποφάσεις σχετικά με άδειες FLEGT. Τα αποτελέσματα των εσωτερικών επιθεωρήσεων που σχετίζονται με την εφαρμογή του συστήματος VNTLAS κοινοποιούνται εγκαίρως στην ΚΕΕ και στο πλαίσιο της ανεξάρτητης αξιολόγησης, ή σύμφωνα με τις διατάξεις της ισχύουσας νομοθεσίας του Βιετνάμ. Η εσωτερική επιθεώρηση του VNTLAS μπορεί να διενεργείται κατόπιν αιτήματος της ΚΕΕ.
 Η εσωτερική επιθεώρηση διενεργείται σε όλα τα επίπεδα από τις αρμόδιες υπηρεσίες: τις εθνικές, τις επαρχιακές και περιφερειακές επιθεωρήσεις· τις μονάδες επιθεώρησης των κεντρικών υπουργείων του κράτους και τις επαρχιακές τεχνικές υπηρεσίες· και τα λαϊκά συμβούλια επιθεώρησης. Οι δραστηριότητες επιθεώρησης διενεργούνται υπό μορφή προγραμματισμένων και τακτικών επιθεωρήσεων, καθώς και έκτακτων επιθεωρήσεων μετά από εντοπισμό ενδείξεων παραβάσεων του νόμου από κρατικές υπηρεσίες, οργανισμούς ή άτομα.
 Η εσωτερική επιθεώρηση περιλαμβάνει τόσο διοικητικές επιθεωρήσεις όσο και εξειδικευμένες επιθεωρήσεις σε συγκεκριμένους τομείς, συμπεριλαμβανομένης της εφαρμογής της νομοθεσίας, των κανονισμών και των μηχανισμών διαχείρισης, της επιτέλεσης καθηκόντων και της άσκησης εξουσίας από κρατικές υπηρεσίες, οργανισμούς και άτομα που τελούν υπό τη διαχείριση των εν λόγω υπηρεσιών.
 9.2. Μηχανισμοί καταγγελιών και υποβολής παρατηρήσεων
 Οι καταγγελίες από οργανισμούς και νοικοκυριά αναφορικά με την εφαρμογή του VNTLAS και τις άδειες FLEGT


text:
διέπονται από τον νόμο για τις καταγγελίες. Ο νόμος ρυθμίζει τις διαδικασίες υποβολής καταγγελιών από εγχώριους ή ξένους οργανισμούς ή άτομα και την επίλυση διαφορών αναφορικά με διοικητικές αποφάσεις ή πράξεις διοικητικών υπηρεσιών ή ατόμων των εν λόγω υπηρεσιών. Η λήψη, η απόκριση και η επίλυση διαφορών που οφείλονται σε καταγγελίες υπόκειται σε περαιτέρω διαδικασίες εσωτερικής επιθεώρησης, όπως περιγράφονται στο τμήμα 9.1.
 Τα ερωτήματα και οι καταγγελίες από οργανισμούς ή άτομα λαμβάνονται από την αρχή επαλήθευσης και την αρχή αδειοδότησης FLEGT είτε απευθείας μέσω VNFOREST είτε μέσω των εφαρμοζόμενων μηχανισμών υποβολής παρατηρήσεων μέσω αντιπροσωπευτικών βιομηχανικών ενώσεων του κλάδου ξυλείας και κοινωνικοπολιτικών οργανώσεων. Οι καταγγελίες μπορεί να είναι ανώνυμες ή χωρίς αναφέρεται η διεύθυνση των καταγγελλόντων, υπό την προϋπόθεση ότι είναι σαφείς και περιλαμβάνουν συγκεκριμένα αποδεικτικά στοιχεία αναφορικά με πράξεις διαφθοράς ή παραβάσεις του νόμου. Όλοι οι καταγγέλλοντες των οποίων η ταυτότητα είναι γνωστή τελούν υπό καθεστώς προστασίας.
 Η υποβαλλόμενες παρατηρήσεις σχετικά με την εφαρμογή του VNTLAS ενδέχεται να εξεταστούν στο πλαίσιο διαλόγων πολιτικής και φόρουμ που διοργανώνει η κυβέρνηση, αντιπροσωπευτικές βιομηχανικές ενώσεις, κοινωνικοπολιτικές οργανώσεις και μη κυβερνητικές οργανώσεις, σύμφωνα με τη νομοθεσία του Βιετνάμ. Η ΚΕΕ ενημερώνεται τακτικά σχετικά με το αποτέλεσμα τυχόν διαλόγων πολιτικής ή φόρουμ που σχετίζονται με την εφαρμογή του VNTLAS.
 10. ΑΝΕΞΑΡΤΗΤΗ ΑΞΙΟΛΟΓΗΣΗ
 Η ανεξάρτητη αξιολόγηση συνίσταται στην ανά περιόδους αξιολόγηση της εφαρμογής, της αποτελεσματικότητας και της αξιοπιστίας του VNTLAS. Στο πλαίσιο της ανεξάρτητης αξιολόγησης προσδιορίζονται επίσης πιθανές ανεπάρκειες και κίνδυνοι στις δομές και τις ρυθμίσεις εφαρμογής του VNTLAS και προτείνονται σχετικές λύσεις.
 Οι όροι εντολής για την ανεξάρτητη αξιολόγηση, συμπεριλαμβανομένων των στόχων, του συνολικού πεδίου εφαρμογής, των απαιτήσεων ως προς τα προσόντα του ανεξάρτητου αξιολογητή, της μεθοδολογίας και των χρονικών διαστημάτων διενέργειας της αξιολόγησης προσδιορίζονται στο παράρτημα VI.
 11. ΔΙΑΧΕΙΡΙΣΗ ΠΑΡΑΒΑΣΕΩΝ
 11.1. Διαχείριση παραβάσεων
 Όσον αφορά τον χειρισμό της μη συμμόρφωσης προς τον ΟΝ και τους ελέγχους της αλυσίδας εφοδιασμού εφαρμόζονται οι ισχύοντες νόμοι και κανονισμοί του Βιετνάμ. Ανάλογα με τη σοβαρότητα της παράβασης, ενδέχεται να εφαρμόζονται διοικητικές κυρώσεις, αναστολή των δραστηριοτήτων ή/και ποινική δίωξη του οργανισμού ή του νοικοκυριού.
 Όσον αφορά τους οργανισμούς: το μητρώο παραβάσεων λαμβάνεται υπόψη ως ένα από τα κριτήρια στο πλαίσιο του συστήματος ΣΤΟ, σύμφωνα με τα οριζόμενα στο τμήμα 5 και τον πίνακα 2. Σε περίπτωση που οργανισμοί ενέχονται σε επανειλημμένες διοικητικές παραβάσεις ή ποινικές παραβάσεις του νόμου για την προστασία και την ανάπτυξη των δασών και τον έλεγχο των δασικών προϊόντων, εφαρμόζονται αυστηρότερες κυρώσεις.
 Όσον αφορά τα νοικοκυριά: το μητρώο παραβάσεων χρησιμοποιείται ως βάση σε περίπτωση εξέτασης του ενδεχόμενου επιβολής αυστηρότερων κυρώσεων, εάν τα νοικοκυριά ενέχονται σε επανειλημμένες διοικητικές παραβάσεις ή ποινικές παραβάσεις του νόμου για την προστασία και την ανάπτυξη των δασών και τον έλεγχο των δασικών προϊόντων.
 Τυχόν παραβάσεις απαιτείται να αντιμετωπίζονται βάσει των διαδικασιών και του χρονοδιαγράμματος που προβλέπουν οι νόμοι και οι κανονισμοί του Βιετνάμ.
 11.2. Μητρώο παραβάσεων
 Σε περίπτωση που στο πλαίσιο συστηματικών ή τυχαίων ελέγχων εντοπιστεί μη συμμόρφωση στην αλυσίδα εφοδιασμού ξυλείας, η υπηρεσία προστασίας δασών διενεργεί πρόσθετη επαλήθευση.
 Σε περίπτωση εντοπισμού παραβάσεων, συντάσσονται πρακτικά παραβάσεων από την υπηρεσία προστασίας δασών βάσει